amanoisuno/poet huggingface dataset:
次韵王司戶梅花五絕不得用古人意及比婦人玉雪并潔白等字  其四 王之望
聞說江梅已惱人，衝寒著意去尋春。枝枝細看枝枝好，歲歲相逢歲歲新。
次韵王司戶梅花五絕不得用古人意及比婦人玉雪并潔白等字  其五 王之望
一歲都來幾日開，一開能得幾回來。清尊留待溪邊月，不怕山城晚鼓催。
和錢處和梅花五絕  其一 王之望
萬木歸根冷未滋，可憐孤絕發寒枝。心期本在冰霜後，占得隆冬未恨遲。
和錢處和梅花五絕  其二 王之望
枝上春風漸有涯，斷魂初見兩三花。一尊盡日看無厭，要待參橫月影斜。
和錢處和梅花五絕  其三 王之望
莫欺玉蕊瘦欒欒，中有江南長恨端。白髮天涯歸未得，年年老眼淚中看。
和錢處和梅花五絕  其四 王之望
鐵心開府不妨狂，賦語清便獨擅唐。堪笑離騷窮逐客，只知蘭蕙有幽香。
和錢處和梅花五絕  其五 王之望
林下風神物外姿，閨房秀色鑑中奇。兩家標韵誰兼得，會有多情識者知。
以鼎爐遺關子東有詩相謝次韵  其一 王之望
君家聚古無不有，不腆敝器何足奇。兩首新詩愧虛辱，恨無郜鼎爲君移。
以鼎爐遺關子東有詩相謝次韵  其二 王之望
贈君劍川八卦鼎，一餠清泉終日然。浄几明窗讀周易，妙香時炷不論錢。
送海棠與姚令威 王之望
酣酣芳意不勝春，一笑嫣然惱殺人。分寄多情還解否，要教國色在東鄰。
謝景思惠酒并二絕時宗守邀看上元景思不至次韵  其一 王之望
戶外驚聞剝啄聲，東山消息到柴荆。兩章著意撩衰白，風味相扶有麴生。
謝景思惠酒并二絕時宗守邀看上元景思不至次韵  其二 王之望
使君高會著幽人，燈火元宵醉夜分。博士從來文字飲，不妨聊復醉紅裙。
饒守陳粹中有詩見留次韵爲謝 王之望
相逢一笑又相離，腸斷登臨送別時。久占都亭慚重客，秋風回首片帆遲。
郢守喬民瞻寄襄陽雪中三絕因追述前過石城杯酒登臨之勝爲和  其一 王之望
滄浪渡口莫愁鄉，萬頃寒烟木落霜。珍重使君留客意，一尊芳酒醉斜陽。
郢守喬民瞻寄襄陽雪中三絕因追述前過石城杯酒登臨之勝爲和  其二 王之望
江上危亭思黯然，追遊陳迹欲經年。別來西望應相憶，郢樹荆門共一川。
郢守喬民瞻寄襄陽雪中三絕因追述前過石城杯酒登臨之勝爲和  其三 王之望
白雪樓傾不記秋，樓前江水自悠悠。多情猶憶湖南守，一曲陽春白盡頭。
浯溪中興頌碑 王之望
蜀日既衰洛日亡，前星靈武騰光芒。元功百戰兩京復，萬里阿瞞歸故鄉。干戈紛紛遍四海，浯碑已立湘江旁。太師艱難喜粗定，作此大字龍鸞翔。紙摹縑搨四百載，家家傳寶踰琳琅。唐文中世未變古，燕許偶儷爲班揚。次山之文可也簡，此頌未追周魯商。祿山滔天等窮澆，春秋之法誅無將。騁兵二字斥邊將，此語豈足懲姦强。末篇三章頗辭費，筆力不復能鏗鏘。磨崖勒銘亦何有，反復自贊乃爾詳。向來各人過許與，舉世附和無雌黄。淮西仆碑無墨客，惜哉不得逢鍾王。
題王氏秀野堂 王之望
樹林陰翳鳥聲繁，下有幽人晝掩關。五畝邱園傍城市，一堂花竹带雲山。留連風月真成趣，屏遠塵埃雅自閑。我訪一區無定所，卜鄰擬向翠微間。
自公堂詩 王之望
叢石當軒峙，橫池傍砌深。還將修竹繞，半入古榕陰。晝賞風瀾皺，宵憐月影侵。聊紓江海志，寄此小山林。
再和制帥  其一 王之望
用盡登山力，方知行路難。孤峰寧久駐，半嶺敢求安。遠目窮千里，危腸攪百酸。川原忽開豁，歧路正平端。
再和制帥  其二 王之望
露宿風餐走部封，要詢民瘼下情通。消磨光景驅馳裏，疲弊精神倥傯中。珠玉忽收千里贈，塵埃頓洗一襟空。病餘快覺心情爽，愈却頭風耳不聾。
再和制帥  其三 王之望
丘園養浩久懷安，忽侍天威咫尺間。草制方觀周誥命，籌邊聊重蜀江山。摶風已激三千水，掣電終歸十二閑。天遣詞人來作牧，勒銘重刻劍門關。
再和制帥  其四 王之望
羈懷感槩少多違，世路迍邅老更迷。松檟十年乖種植，妻孥萬里困携提。龍門偶幸餘光借，雁塔曾同伯氏題。擁篲祇今知不晚，曹裝猶未去三齊。
再和制帥  其五 王之望
武林一別幾經秋，誰料同爲錦里遊。蒹葦已慚瑶樹倚，瓊琚仍愧木瓜投。小詩勉向忙中和，大白難禁醉裏酬。他日東南陪晤語，故應相對話刀州。
再和制帥  其六 王之望
聖主不忘遠，惠懷堯所難。如何吾所部，疲瘵未全安。詔條少宣布，牒訴多悲酸。撫節夜長歎，憂慚非一端。
過石城  其一 王之望
滄浪渡口莫愁鄉，萬頃寒烟落木霜。珍重使君留客意，一樽芳酒對斜陽。
過石城  其二 王之望
江上危亭思黯然，追遊陳跡欲經年。別來西望應相憶，郢樹荆門共一川。
句  其一 王之望
雪班遠岫明蒼鬢，春秀奇峰擁翠鬟。
句  其二 王之望
神燈點點光可燭，星斗熒熒低欲捫。
偈頌一百零二首  其一 釋慧遠
千尺身中丈六衣，斬新拈出恰相宜。長針短線君看取，節角請訛我自知。
偈頌一百零二首  其二 釋慧遠
龍幡勝槩落羣峰，水石清奇疊萬重。燕坐不辭提祖令，微軀那更繼前蹤。
偈頌一百零二首  其三 釋慧遠
蝦蟇跳上梵天，蚯蚓驀過東海。洞庭湖頂門著地，龍蟠山腦後見腮。
偈頌一百零二首  其四 釋慧遠
隴麥青青春色過，嶺雲散盡楚天高。翻思歡喜園中事，八萬魔軍爭奈何。
偈頌一百零二首  其五 釋慧遠
如來不說無餘說，迦葉無聞無異聞。體得無聞無說說，玉石難分亦自分。國恩佛恩總報，人王法王道存。仰祝聖明逾日月，更祈睿筭等乾坤。
偈頌一百零二首  其六 釋慧遠
黄面瞿曇，雖則分疏應口。車不橫推，文殊仗劍逼佛。
偈頌一百零二首  其七 釋慧遠
佛祖由來總是冤，電機旋處直如弦。金毛若解和聲拶，月裏麒麟笑揭天。
偈頌一百零二首  其八 釋慧遠
掃盡衲僧蹤，裂破祖師印。蹋翻香水海，透出威音前。生斷主人公，不落第二見。
偈頌一百零二首  其九 釋慧遠
今朝九月初一，敗葉凋零滿室。鉢盂高挂懸崖，拄杖依前靠壁。幾許斸山風月，且無遮箇消息。諸祖不解提擲，久參那辨端的。雲黯黯兮胡漢何分，風蕭蕭兮鼻孔突出。自是捕盜無功，只管抱贓叫屈。捉得也，捉得也，在什麽處。晚風吹動小樓春，歸來一徑花狼藉。
偈頌一百零二首  其一○ 釋慧遠
醉翁亭畔寒梅折，庶子泉邊瑞雪鋪。不二法門從此入，更於何處覓文殊。
偈頌一百零二首  其一一 釋慧遠
今朝四月八，邪師壞正法。累及釋迦文，死水裏淹殺。
偈頌一百零二首  其一二 釋慧遠
鶴立松梢月，魚行水底天。風光都買盡，不費一文錢。
偈頌一百零二首  其一三 釋慧遠
先師□住獨龍山，四十餘程自買船。今日琅瑘歸普濟，借婆裙子拜婆年。
偈頌一百零二首  其一四 釋慧遠
直下猶難會，尋言轉更賒。若論佛與祖，特地隔天涯。看看，普濟拄杖子，化作天龍夜叉。
偈頌一百零二首  其一五 釋慧遠
南山匼匝雲遮日，西塢逡巡水滿塘。三日不來成話覇，葉公若在□郎當。
偈頌一百零二首  其一六 釋慧遠
白楓塢荆棘塞路，清潭山草莽纏身。牛欄頭鱧魚𨁝跳，朱嶺榨出油三斤。
偈頌一百零二首  其一七 釋慧遠
掬水月在手，弄花香滿衣。若作佛法會，永勸墮泥犁。
偈頌一百零二首  其一八 釋慧遠
元正啟祚舊時事，萬物咸新今日春。自是天機超妙化，何須更捋鬼頭巾。攀北斗，倚南辰，唱拍相隨特地新。引得水輪風輪火輪金輪相磨俱不動，執持世界等空手。面皮厚三寸，眉毛重八斤。有時無事倚門立，十字街頭等箇人。
偈頌一百零二首  其一九 釋慧遠
五四三二一，日向東畔出。照見洞庭湖，烏龜眼睛赤。天無門，地無壁。一陣任風倒射回，吹起兩須無孔笛。
偈頌一百零二首  其二○ 釋慧遠
竹杖輕携離婺女，雲衣高捲上仙霞。五湖四海休云別，南北東西六一家。
偈頌一百零二首  其二一 釋慧遠
愧我金鱗困守株，誤佗禪寂遠招呼。中途再領賢使命，定業難逃住子湖。
偈頌一百零二首  其二二 釋慧遠
年年正月一，鼻孔長三尺。箇箇賀新春，眉毛重八斤。但□平正事，天道自分明。
偈頌一百零二首  其二三 釋慧遠
昨夜三更風起，吹皺一池春水。魚龍頭角崢嶸，露柱振腮擺尾。蝦蟆㪍跳上天，鴨兒驚得匾觜。
偈頌一百零二首  其二四 釋慧遠
迦葉不聞聞，如來無說說。父子不相傳，神仙無秘訣。君不見謝豹花開雨後春，杜鵑啼破梢頭月。
偈頌一百零二首  其二五 釋慧遠
老胡誕生四月八，韶陽亂棒打不殺。如今縱得十分全，頂門正眼依前瞎。
偈頌一百零二首  其二六 釋慧遠
大道忘情絕去留，天倫何處覓蹤由。七星利劍當鋒按，八臂那吒輥繡毬。
偈頌一百零二首  其二七 釋慧遠
如是如是，腦門著地。不是不是，叉手長跪。是與不是，轉無巴鼻。北人運至南方，貨易獲其厚利。
偈頌一百零二首  其二八 釋慧遠
新羅國裏打齋鍾，穩泛靈槎到月宮。仙侶不知何處去，秋聲依舊著梧桐。
偈頌一百零二首  其二九 釋慧遠
一塵入正受，諸塵三昧起。諸塵入正受，一塵三昧起。三昧與正受，門檈作碓觜。起滅無定時，恰如眼見鬼。正受非正受，云何作道理。一去寥寥七百年，下載清風今未已。
偈頌一百零二首  其三○ 釋慧遠
十月今朝又初一，叢林正值開爐日。打齋賣飯也尋常，殘杯冷炙誰能喫。天無門，地無壁。葫蘆棚上種冬瓜，兩手扶犁水過膝。跳金圈，吞栗棘，氈拍板對無孔笛。屈屈，獨脚山魈解雙踢。去年冬裏無炭燒，今年定是無火炙。饑時饑到眼睛黄，窮時窮至赤骨力。
偈頌一百零二首  其三一 釋慧遠
人天道大梅陽老，佛祖功恢臨濟宗。赤手擘開無字印，冤家何處不相逢。
偈頌一百零二首  其三二 釋慧遠
梅陽老囑付此衣，遮護得山僧一半。借問搭來何所宜，恰似當年賣柴漢。醤裏墮，雪中炭，留與叢林斫額看。君不見睦州嚴陵灘畔兜率寺裏有箇陳蒲鞵，解道秦時𨍏轢鑽。
偈頌一百零二首  其三三 釋慧遠
一二三，四五六，薩達麻繩難辨的。翻身擲地向人前，鼻孔眼睛俱突出。
偈頌一百零二首  其三四 釋慧遠
咄咄牯牛兒，森森頭角露。恣貪肥膩草，脹殺孃生肚。憶昔未離羣，已作牛王步。今既離羣去，觸諱沒回互。沒回互病最堪憂，灌澉依前是好牛。有時喜，未跨門欄先撒𡱢。有時瞋，掉尾昂頭不顧人。有時好，舌端攬盡千峰草。有時惡，掣斷鼻頭雙服索。而今風和日暖，江南江北去何之，佇看深耕淺種拕犁拽杷正當時。稍乖角，覓便宜。老夫不惜操刀手，生捉歸來活剝皮。
偈頌一百零二首  其三五 釋慧遠
彎彎初生如櫜弓，團團次第漾懸鏡。人間起舞爭清輝，影落秋江驗邪正。圓也缺也烏足論，體也用也誰能分。潦倒南泉沒碑記，夜隨流水繞孤村。
偈頌一百零二首  其三六 釋慧遠
老婆二八少年時，羞向人前舞柘枝。而今要嫁便改嫁，誰管傍人說是非。
偈頌一百零二首  其三七 釋慧遠
良宵正月一，日從東畔出。照見耆闍峰，回環指□中。坐斷石橋路，凡聖無回互。佛祖生冤家，相逢若稻麻。雪消春雨過，碓觜也生花。
偈頌一百零二首  其三八 釋慧遠
一心不生，萬法無咎。木匠带枷，自作自受。有心無法，受報好醜。有法無心，天長地久。心生法生，烏飛兔走。心滅法滅，倒翻筋斗。口似鼓椎，眉如掃箒。
偈頌一百零二首  其三九 釋慧遠
一粒紅稻飯，幾滴牛領血。憑君子細看，我亦難分雪。耕者耕未已，種者種不歇。目望九霄雲，誰顧三伏熱。秋收政其時，全在要精潔。升合等平分，彼我言詞絕。暗室不可欺，喫水也防噎。上人飽法味，道眼能昭徹。歸來滿鉢香，坐斷水雲舌。金毛恣翻躑，異獸潛深穴。栗棘金剛圈，略不通水泄。百草頭邊著眼看，七星用處當風截。
偈頌一百零二首  其四○ 釋慧遠
新歲有來由，烹茶上酒樓。一雙無兩脚，半箇有三頭。突出神難辨，相逢鬼見愁。倒吹無孔笛，促拍舞梁州。
偈頌一百零二首  其四一 釋慧遠
瞎堂也有三箇訣，靠倒雲門乾屎橛。一雙白大喫泥鰍，兩箇鷺鷥吞石蠮。
偈頌一百零二首  其四二 釋慧遠
堂前開飯店，屋裏販揚州。南泉翻鹽落醤鋼，趙州老鼠入牛角。
偈頌一百零二首  其四三 釋慧遠
久雨不晴，務在丙丁。修羅合掌，菩薩生瞋。佛也不會，波斯轉經。拗直作曲，弄假像真。好是明明說與，從教鴨聽雷聲。
偈頌一百零二首  其四四 釋慧遠
陝府鐵牛口門窄，嘉州石佛耳輪長。驚起暮天沙上雁，海門斜去兩三行。
偈頌一百零二首  其四五 釋慧遠
初二十六，虀羹豆粥。日午夜行，投明暗宿。
偈頌一百零二首  其四六 釋慧遠
我聞禪師，榮領天竺。山色湖光，爭輝奪日。佛法禪道，日月燈燭。眼放電光，機逾臂竹。說雲門禪，如珠走盤。唱無生曲，鏗金戛玉。千眼洞明，萬機攢簇。佛祖竝驅，水雲疊足。掣顛掣狂，可記可錄。誑嚇閭閻，鼓蕩流俗。眉毛廝結，形影相逐。把手共行，孤峰獨宿。彼上人者，難繼高躅。因甚如此，爲佗牽犁入市，騎牛上屋。七九從來八十三，六六何曾三十六。
偈頌一百零二首  其四七 釋慧遠
阿呵呵，也大奇，折臂脩羅舞柘枝。急如閃電，疾如飛毛，{眘皮}翣眼迷癡，得便宜是落便宜。
偈頌一百零二首  其四八 釋慧遠
腐韝架壁本無情，致雨興雷自有因。傾倒十年放火口，高譚一夜動公卿。林長老，久相親，楚語吳歌曲調新。羚羊已挂懸崖角，猛虎難藏露地身。
偈頌一百零二首  其四九 釋慧遠
萬機徹處若爲酬，千聖頭邊合自由。佛國乍歸金作界，仙宮回首玉爲樓。
偈頌一百零二首  其五○ 釋慧遠
大哉釋迦文，生下便作怪。南北東西行，點胸也忒殺。棄捨輪王位，反受父母拜。六載向雪山，精進修浄戒。明星纔出現，證道果能快。分別說三乘，惹得一身債。最後向靈山，拈花索買賣。十萬衆人前，就中無一介。獨有迦葉波，和贓與捉敗。二千年前且放過，直至而今被佗壞。壞不壞，主元在。主既在，休廝頼。
偈頌一百零二首  其五一 釋慧遠
平生學弄蛇，是蛇皆可弄。唯有遮一條，咬人不可動。輕輕動便覺，和身入草蓬。草蓬深，無處尋，不用尋。好水好山留不住，千巖萬壑聽龍吟。
偈頌一百零二首  其五二 釋慧遠
寒山掃松徑，拾得拂蒼苔。憑仗東君些子力，一時吹入我門來。
偈頌一百零二首  其五三 釋慧遠
古聖伽藍，一切成見。未跨三門，先見佛殿。
偈頌一百零二首  其五四 釋慧遠
毗耶離瞎人撞彩，摩竭陀啞子喫瓜。新長老到遮裏，棒頭開正眼，拳下作生涯。
偈頌一百零二首  其五五 釋慧遠
良宵三月十五，依舊神歌鬼舞。未須三四吐吞，且看七八吞吐。臨濟瞎馿倒跨，雲門正法眼普。三人證鼈成龜，一任衲僧氣鼓。休氣鼓，甜者甜兮苦者苦。偃月長蛇不用呈，發機自有千鈞弩。
偈頌一百零二首  其五六 釋慧遠
山僧有箇不是，喪盡衲僧巴鼻。驚回陝府鐵牛，吞却山河大地。
偈頌一百零二首  其五七 釋慧遠
四月上夏漸熱，善療也須調攝。文殊眼裏抽筋，金剛腦後拔楔。須彌㪍跳上天，海底崑崙吐舌。幾度長歌幾度愁，一回飲水一回噎。
偈頌一百零二首  其五八 釋慧遠
徐六擔板，我則不然。初三十一，不用擇日。鼻孔剔穿，眼睛突出。撞著露柱，參學事畢。
偈頌一百零二首  其五九 釋慧遠
金地嶺胸中丘壑，赤城山皮裏陽秋。華頂峰腦門著地，桐柏觀稽首叩頭。
偈頌一百零二首  其六○ 釋慧遠
雲外千峰秀，目前雙澗清。若作如是會，永劫受沉淪。
偈頌一百零二首  其六一 釋慧遠
今朝七月初一，叢林法歲將周。便請解開布袋，相從觸處□遊。解與不解總得，而今要休便休。凡聖本無忌諱，佛魔總是寃讎。靜悄悄沒干涉，閙浩浩莫能收。東行不見西行利，一葉落知天下秋。
偈頌一百零二首  其六二 釋慧遠
錦江巨浪連三峽，九隴峰高接五天。中有導師口生角，眉毛落盡脚跟穿。擊得嘉州石佛眼中火出，驚回陝府鐵牛鼻孔生煙。阿呵呵，莫怨天。有利無利，不離行市。伸手縮手，無黨無偏。釅茶三五碗，意在钁頭邊。
偈頌一百零二首  其六三 釋慧遠
容路如天遠，情忘道義深。虛空無向背，何處覓家音。
偈頌一百零二首  其六四 釋慧遠
道大兮功不立，隅無兮方莫存。跨鼇頭兮歸巨海，挾月角兮出天門。
偈頌一百零二首  其六五 釋慧遠
大地毗嵐起，人天覺樹摧。白雲歸大壑，慘霧結成堆。淼淼江天門，聲聲喚不回。
偈頌一百零二首  其六六 釋慧遠
長連床上，北俱盧洲。喫粥喫飯，遍界冤讎。
偈頌一百零二首  其六七 釋慧遠
一是二，二是三，咬定牙關徹底參。閙浩浩時雙手擲，赤條條處兩肩擔。文殊老，强指南，□門三頓實難甘。五峰山下翻筋斗，八達衢頭轉放憨。
偈頌一百零二首  其六八 釋慧遠
大地山河不現，虛空冷汗通身。拄杖頭邊路絕，髑髏眼裏抽筋。
偈頌一百零二首  其六九 釋慧遠
虎穴魔宮闊步挨，犁耕拔舌待君來。摩雲鼻孔鬚胡口，閙裏相逢鬼擘開。不離刀山居馬腹，便從爐炭入馿胎。一句子，不須猜，延賓豈在預安排。換手搥胸何處去，蝦蟇頭上戴青苔。
偈頌一百零二首  其七○ 釋慧遠
今朝六月初五，明眼衲僧難覩。驚回座□□龜，咬殺街頭石虎。磨鎮旗，撾鐵鼓，破口半治閑佛祖。起坐相隨獨自行，夜漏聲沈日卓午。
偈頌一百零二首  其七一 釋慧遠
今朝臘月二十，依舊眼橫鼻直。從頭收拾將來，恰似一棚雜劇。便是抹土塗灰，我也阿誰相識。九百木大小進，處分全由節級。忽然出至棚前，也解打躬相揖。駝起要打便打，放下要泣便泣。驀然冷笑一聲，笑倒判官五十。
偈頌一百零二首  其七二 釋慧遠
夢魂飛錫下天台，疑是佗方應供來。石室乍歸於霧冷，海山風月滿樓臺。
偈頌一百零二首  其七三 釋慧遠
曾到未到俱喫茶，不在沾唇眼便花。若是謝家船上客，肯來平地摝魚鰕。
偈頌一百零二首  其七四 釋慧遠
一雨洗郊原，千山鎖寒色。底事不須論，元胡口門窄。
偈頌一百零二首  其七五 釋慧遠
仲冬十一月半，冷地急著眼看。春來草木還青，冬去冰霜自泮。誰知兩箇五百，元來合成一貫。縱饒百煉真金，也入紅爐再煅。衡門突出古菱花，由勝秦時𨍏轢鑽。
偈頌一百零二首  其七六 釋慧遠
神仙秘訣妙難傳，禿頭修羅打左拳。夜半歸來無覓處，忍饑高卧飯籮邊。
偈頌一百零二首  其七七 釋慧遠
鉢盂盛世界，拄杖攪滄溟。魚龍俱削迹，佛祖也逃形。日午全機現，烏沉未出輪。秋高山月白，春至燒痕青。
偈頌一百零二首  其七八 釋慧遠
春日遲遲，春風浩浩。綠水繞腰，青山戴帽。柳綠花紅，鴉鳴鵲噪。大施門開，何處著到。
偈頌一百零二首  其七九 釋慧遠
兩陣交鋒笑似嗔，雙眉倒卓眼生筋。谿山雲月誰爲侶，南北東西絕近鄰。
偈頌一百零二首  其八○ 釋慧遠
建山徐廷幹，三請譚般若。未跨浮山門，一時說了也。更開破天口，塞破太虛空。潭南湘之北，趙州西院東。擲下金剛圈，更饒栗棘蓬。百千萬億箇，吞跳無有窮。幸有當陽險崖句，山僧不敢重下注。月裏麒麟笑揭天，泥牛拔斷珊瑚樹。
偈頌一百零二首  其八一 釋慧遠
而來與一杓鹹鹽酸醋，北來與一杓苦菜淡虀。喫則因邪打正，不喫則自東自西。
偈頌一百零二首  其八二 釋慧遠
紅霞穿碧落，白鷺點蒼苔。不得顔良首，誰能歎善哉。根向梢頭出，子從花裏開。只遮是，不須猜，青山綠水鬢邊腮。有時尋不見，依舊却還來。
偈頌一百零二首  其八三 釋慧遠
當年四月初八，老胡舊病再發。雲門遇水脫鞵，且莫隨佗孟八。九龍吐水沐金軀，七步周行總不如。稽首歸依乾屎橛，胡鬚更撞赤鬚鬍。
偈頌一百零二首  其八四 釋慧遠
水滿花肥春正長，東君作意腦愁腸。同風未必如吾蜀，鼻觀先聞荔子香。
偈頌一百零二首  其八五 釋慧遠
文殊盡力一問，維摩結舌無言。布袋長時落魄，飲光論劫坐禪。鼻孔只在面上，口皮不離唇邊。四箇合成兩箇，三錢置得一錢。而今除本算利，且喜本利俱全。
偈頌一百零二首  其八六 釋慧遠
會得浮山兩錯，佛祖從頭架閣。若還依舊寧馨，若極黄病白鶴。
偈頌一百零二首  其八七 釋慧遠
若能離諸相，即入法王家。法王無二法，無法即是家。是故法王法，當甚苦瓠瓜。
偈頌一百零二首  其八八 釋慧遠
雲籠嶽頂，月印波心。私道車馬，官不容針。著底一任著，不著底一任不著。虎□龍駒，兔頭生角。春光夜雨晝晴，不怕和根爛却。
偈頌一百零二首  其八九 釋慧遠
門外春將半，巖花带雨開。信從天外至，人自日邊來。虎嘯風生谷，龍吟霧滿腮。相逢眉蓋眼，平地舞三臺。
偈頌一百零二首  其九○ 釋慧遠
菴內不知菴外事，鐵額銅頭不相似。定花板上打鞦韆，猛虎舌頭書卍字。
偈頌一百零二首  其九一 釋慧遠
天書下十詔，雲恩飛九重。萬邦歸正化，千載一遭逢。
偈頌一百零二首  其九二 釋慧遠
電卷星馳作者知，倒施逆用猛提撕。霜華寶劍當風按，忿怒那吒斫額窺。
偈頌一百零二首  其九三 釋慧遠
圓機互唱脫名模，妙應還同轉轆轤。北濟淵源連海嶠，西岐枝葉茂江湖。一句子，徹天衢。草木蟲魚隨物化，山川海嶽亦歡呼。大千世界歸明主，萬國梯航貢帝都。
偈頌一百零二首  其九四 釋慧遠
風捲雲天小艇斜，煙波深處作生涯。絲綸掣斷雙關手，抉出驪龍眼裏沙。
偈頌一百零二首  其九五 釋慧遠
託跡但知忘世故，棲蘆何事不容閑。已能躡足龍門過，試把輪鉤颺碧灣。
偈頌一百零二首  其九六 釋慧遠
青蒼山色挼藍翠，瀲灩湖光照眼新。珍重導師居此地，頹綱振舉是其人。
偈頌一百零二首  其九七 釋慧遠
言無展事，語不投機。頂門著眼，頷下安眉。聖凡路絕，事理俱非。刀截春風，鋸解稱鎚。刀鋸俱妙，明暗可追。刀鋸不爾，二破一虧。阿呵呵，也大奇。風卷怒濤天際闊，莫教斷送老頭皮。
偈頌一百零二首  其九八 釋慧遠
年年臘月三十日，家家門首釘桃符。苦菜澹虀隨分有，殘杯冷炙阿誰無。大丈夫，德不孤，醋酸不用挂葫蘆。收白牯，放狸奴。地碓舂粳光似玉，沙缾煮豆軟如酥。窮鬼子嘴，盧都一飽，但知忘百念，更有何人得似渠。從此華山圖籍上，更添潘閬倒騎馿。
偈頌一百零二首  其九九 釋慧遠
濃雲潑墨無回互，疾燄過風不可窺。頼有金華慈愍力，火坑化作白蓮池。
偈頌一百零二首  其一○○ 釋慧遠
三世諸佛轉法輪，一大藏教說不盡。象骨當機正令行，玄沙見機行正令。或說或聽聞不聞，電卷星飛誰與論。撥轉那邊關捩子，眉毛留得數莖有。
偈頌一百零二首  其一○一 釋慧遠
來日書雲節，新陽歲月更。泥牛光影亂，石女肚膨脝。迤邐蛇吞甕，相將虎眼橫。春風一陣至，敢與百花爭。
偈頌一百零二首  其一○二 釋慧遠
兩陣交鋒出戰時，旗鎗倒卓鼓無槌。絲毫不犯將軍令，獨脚機關各自提。
偈頌一百零二首  其一○三 釋慧遠
正如窮漢破衫袖，也不與萬法爲侶。捺著頭，掀尾舉，西江吸盡鐵船浮，活捉泥牛和角煮。潑天大，些子許，君不見二月三月寒食天，桃花杏花落如雨。一口吸盡西江水，栗棘金圈饒得底。解道心空及第歸，此去西天十萬里。
偈頌一百零二首  其一○四 釋慧遠
學道如學射，久久自中的。一句透天關，萬機俱喪跡。
偈頌一百零二首  其一○五 釋慧遠
參透西來鼻祖禪，乘時東去廣流傳。鑊湯爐炭隨緣入，劍樹刀山自在攀。教海義天休更問，龍宮寶藏豈能詮。翻身師子通塗妙，活捉魔王鼻孔穿。
頌古四十五首  其一 釋慧遠
未離兜率降王宮，便就刀山入鑊湯。等閑擒下白拈賊，滿眼俱爲敗露贓。
頌古四十五首  其二 釋慧遠
毗藍園裏喪佳聲，分手徒勞布惡名。果是一文偷不得，至今虛作不良人。
頌古四十五首  其三 釋慧遠
十萬衆前無出路，冬瓜印子印何人。迦葉只因曾冷笑，至今陷在涅槃城。
頌古四十五首  其四 釋慧遠
家常待客勸三杯，鴆酒不消喫一盞。當時裂破夜叉頭，頂門突出醯羅眼。
頌古四十五首  其五 釋慧遠
纔拈折箭斷弦弓，隨手雙鵰落碧空。打鼓看來君不見，萬年松在祝融峰。
頌古四十五首  其六 釋慧遠
馬面馿腮無處雪，海竭山摧天地裂。老古錐，太孤絕。龜毛拂去眼中塵，兔角杖敲空裏月。
頌古四十五首  其七 釋慧遠
時臨孤島畔，拭目望蓬萊。空山無人處，水流花自開。
頌古四十五首  其八 釋慧遠
咄咄瞎馿趁大隊，眨上眉毛佛不會。白雲斷處是青山，行人更在青山外。
頌古四十五首  其九 釋慧遠
濃雲潑墨半遮山，碎雨跳珠亂入船。卷地風來忽吹散，望湖樓下水如天。
頌古四十五首  其一○ 釋慧遠
參天白刃赤身挨，李順王均破草鞵。德山智量過君子，活捉生擒立地埋。
頌古四十五首  其一一 釋慧遠
梵志有錢時，能肥又能白。梵志無錢時，能瘦又能黑。十字街頭立，被人喚作賊。
頌古四十五首  其一二 釋慧遠
尊位如何，澄潭影裏探秋波。日面月面，鐵眼銅睛安可辨。君不見一聲霹靂兮霧罩長空，千眼頓開兮雲收嶽面。還見馬師麽？病在膏肓，切須忌口。
頌古四十五首  其一三 釋慧遠
摶風展翅拏滄海，直取龍吞也大奇。八臂那吒攔得住，和聲撲碎五須彌。風前截斷，句後全提。高出祖師三要印，不落雲門第一機。噫！盧陂盧陂。
頌古四十五首  其一四 釋慧遠
短帽輕衫宮樣窄，舞遍胡笳十八拍。曲罷酒闌猶未歸，歸來月色和雲白。
頌古四十五首  其一五 釋慧遠
去若丘山重，來如一羽輕。去來無別路，傾蓋白頭新。
頌古四十五首  其一六 釋慧遠
唱拍相隨特地新，舞衣歌版不須呈。雲間獨有簫韶曲，未肯流傳取次人。
頌古四十五首  其一七 釋慧遠
案頭獲敕令行時，閫外全提殺活機。回首華山孤頂望，巨靈神亦豎降旗。
頌古四十五首  其一八 釋慧遠
率陀天上翻筋斗，酆畢羅都汩碖眠。醉後歸來明月夜，笙歌引入畫堂前。
頌古四十五首  其一九 釋慧遠
不是風幡動，亦非仁者心。自從胡亂後，淈𣸩到而今。
頌古四十五首  其二○ 釋慧遠
楚王城畔水東流，獨脚山魈趯氣毬。貪看六么花十八，不知船子下揚州。
頌古四十五首  其二一 釋慧遠
神仙秘訣妙難傳，禿頂脩羅打左拳。半夜歸來無覓處，忍饑高卧飯籮邊。
頌古四十五首  其二二 釋慧遠
登壇道士羽衣輕，呪力雖窮法轉新。拇指破開天地暗，蛇頭攧落鬼神驚。
頌古四十五首  其二三 釋慧遠
門裏有，門外有，不作嚴平犯牛斗。師子嚬呻野犴鳴，抉出離婁眼裏筋。伸一手，縮一手，重陽决定九月九。相喚相呼獨自歸，赤骨貧窮露雙肘。
頌古四十五首  其二四 釋慧遠
膏肓未必兩邊尋，好是良醫雙下鍼。死活不能全忌口，喪車背後念觀音。
頌古四十五首  其二五 釋慧遠
父嚴子逆事猶乖，宣德樓前問李差。斷頭剖腹從輕斷，直待還魂合處埋。
頌古四十五首  其二六 釋慧遠
汲水佳人立曉風，青絲放盡轆轤空。銀瓶觸破紅粧面，零落桃花滿井紅。
頌古四十五首  其二七 釋慧遠
兩陣交鋒笑似瞋，雙眉倒卓眼生筋。谿山雲月誰爲侶，南北東西絕近隣。
頌古四十五首  其二八 釋慧遠
不問有言無言，說甚見影見鞭。露柱口挂壁上，燈籠倒退三千。
頌古四十五首  其二九 釋慧遠
塞破太虛空，關津更不通。文殊與網明，自西還自東。眉間拔劍頻相顧，女子瞿曇立下風。
頌古四十五首  其三○ 釋慧遠
等閑饒舌話金襴，便與當頭倒剎竿。從此天倫轉無義，冷光猶自逼人寒。
頌古四十五首  其三一 釋慧遠
韶陽一擊最新奇，閙市門頭直面提。倒嶽傾湫全正令，電光石火去難追。
頌古四十五首  其三二 釋慧遠
眼目高低鼻孔橫，淺深輕重不多爭。蠓蝱蠆上挨肩入，鸑鷟牙根借路行。便把長河攪酥酪，敢將粟柄作禾莖。後山未是潛身處，出沒任佗烏兔更。
頌古四十五首  其三三 釋慧遠
霧卷雲收，雷奔電爍。眼暗耳聾，此錯彼錯。錯不錯，何處著。去兮住兮大匆匆，寂兮寥兮活鱍鱍。
頌古四十五首  其三四 釋慧遠
饒君舌拄梵天，我也令行一半。趙州頭戴草鞵，也是新繁轢鑽。
頌古四十五首  其三五 釋慧遠
趙州狗子無佛性，石牛不怕師子吼。午夜雲騰浪接天，海門一陣狂風掃。茫茫大地參玄人，眼裏無筋一世貧。掣電機關何處討，頭角崢嶸出荒草。
頌古四十五首  其三六 釋慧遠
更深夜靜好商量，携手相將入醉鄉。姹女已歸霄漢去，獃郎何事守空房。
頌古四十五首  其三七 釋慧遠
無位真人赤肉團，電機旋掣走珠盤。金剛正眼泥彈子，烈燄光中側足看。
頌古四十五首  其三八 釋慧遠
門外雨滴聲，家和萬事成。歸來無一物，令人憶鏡清。
頌古四十五首  其三九 釋慧遠
因我得禮汝，乾坤粟粒許。若要除三害，無過問周處。
頌古四十五首  其四○ 釋慧遠
神前撥帳問西來，直截當機指酒臺。赤體袒肩頭面禮，禍從天降不生災。
頌古四十五首  其四一 釋慧遠
暑往寒來春復秋，夕陽西去水東流。將軍戰馬今何在，野草閑花滿地愁。
頌古四十五首  其四二 釋慧遠
飄飄一雁落寒空，步步追空覓雁蹤。蹋破草鞵跟已斷，巍然獨坐大雄峯。
釋迦出山相贊 釋慧遠
大哉釋迦文，福聚海無量。此地少朱砂，赤土以爲上。我今稽首禮讚揚，留與人天作牓樣。
觀音大士贊 釋慧遠
大哉觀世音，功德不思議。來說是非人，是非人便是。
布袋和尚贊恭依聖上韵 釋慧遠
布袋挨開，猿啼曉月。海嶽逃形，佛魔路絕。列列挈挈，翹翹傑傑。大機兮棒打不回頭，大用兮利劍流鮮血。別別，出海崑崙頭戴雪。
誌公和尚贊 釋慧遠
一據獨龍岡，三朝揚聖化。擘破老面皮，索盡遼天價。當時誤殺張僧繇，誰料而今轉更遥。描不成，畫不就，三箇骰兒拋十九。一段風光何處有，曲尺翦刀并掃箒。
維摩居士贊 釋慧遠
到處毀僧駡佛，知佗有官無官。善現屢遭呵責，瞿曇也被熱謾。只有文殊不肯，喫氣出來理問。遮漢自知無理，當時口似磉盤。
金華聖者贊 釋慧遠
禦兵戈刀，斧不能斫。經大劫水，火不能著。姊夫小舅有來由，佛面豬頭何處求。二百年來龜嶺下，三山依舊水東流。
達磨祖師贊 釋慧遠
不是梁皇勘過，肯來少室冷坐。累佗二祖失心，被人喚作達磨。
鹽官和尚贊 釋慧遠
老倒放，不會事。扇破覓，犀牛兒。尚有遺風餘烈，㗶吒噠哩嚤呢。
雪峰和尚贊 釋慧遠
三回訪道投子，九度親到洞山。末後最初非句，從教蓋地蓋天。三箇木毬開鬼眼，無端羈鎖落人間。
長髭和尚贊 釋慧遠
突兀神光萬尋，𣭝𣬬髭鬚百結。聲冤瑞應峯前，解道紅爐片雪。我今稽音問行蹤，敢向虛空釘鐵橛。
臨濟和尚贊 釋慧遠
吹毛未舉，鮮血淋漓。塗毒纔撾，遍界橫屍。機如劈竹，口似鼓槌。二百年前江西湖南殺人放火，三千里外山東河北奪鼓攙旗。掀翻大海，倒坐須彌。青草步頭行正令，白拈手裏覓便宜。
雲門大師贊 釋慧遠
倒著睦州破蒲鞵，橫輥雪峯爛毬子。鴆鳥飛空草不生，毒龍入水魚皆死。單提獨掇驗人關，逆順雙行絕往還。遺烈尚餘風凜凜，至今猶有一斑斑。
普化和尚贊 釋慧遠
熱發風狂，趯倒飯床。挨脚脫漏，倒翻筋斗。壞佗臨濟一生禪，啞却盤山三昧口。有時好，未必好。有時惡，未必惡。有時把箇破木鐸。大悲院裏趕村齋，直至而今無摸索。
木平和尚贊 釋慧遠
嶽聳淵深，貌古神清。渴有米汁，饌無佳珍。龍床頭賣弄草鞵兩脚，御舟前突出雲衲半身。舉棹迷源兮檈索已露，移舟別水兮眼倒生筋。敢道不勞斤斧，夫是之謂木平。
船子和尚贊  其一 釋慧遠
老手當年靠夾山，全機喪盡結深冤。父南子北家何在，撥轉天關地軸翻。
船子和尚贊  其二 釋慧遠
風卷雲天小艇斜，煙波深處作生涯。絲綸掣斷雙關手，抉出驪龍眼裏沙。
香林遠和尚贊 釋慧遠
十八年參甚麽禪，雲門奧旨要人傳。驀然合著大石調，斬新臘月火燒山。
楊岐和尚贊 釋慧遠
劄楊岐，獨脚寨。嚇臨濟，小廝兒。栗棘金圈輸貨價，土曠人稀賣與誰。只將破草鞵泥彈子，向十字街頭換得眼睛三百擔。人亦不覺，鬼也不知，噫嘻嚱，半夜歸來日卓午，虛空依舊畫娥眉。
玉泉皓和尚贊 釋慧遠
倒施逆用，獨掇單提。烏飛兔走，虎驟龍馳。晷運推移兮日南長至，布裩不洗兮無來換替。從教撒土拋沙，自在碗鳴𡱰沸。我今稽首樓至如來，揭諦揭諦波羅揭諦。
典午和尚贊 釋慧遠
濯錦之源，怒濤洶湧吞三峽。合浦之淵，巨浪騰空接五湖。奪雙標隨手便擲，考丹霞復得賢無。顱頂方衣，踞死心席面而飽飲鴆毒。鵰眉象準，造湛堂虎穴而斷命喪軀。徹黄龍三關巴鼻，脫臨濟十世規模。牛頭馬頭出沒，佛病祖病痛除。稽首瞎馿，非橫滅族。水無鱗介，巖有塗毒。義斷情忘，親承付囑。
大慧禪師贊 釋慧遠
參禪闕典，學佛無功。破楊岐道，滅臨濟宗。直下單提，佛祖不犯令。掣顛掣狂，住雙徑峯。等閑拈却衲僧定命索，將錯就錯，名聞九重。阿呵呵，見也麽？竹篦觸背，失錢遭罪。天道不放還，驪珠絕瑕纇。
楞嚴六根 非眼能見 釋慧遠
阿那律陀天眼觀，大千攝入一毫端。掌中謾說菴摩勒，無限蒼生被熱謾。
楞嚴六根 無耳能聞 釋慧遠
跋難陀龍能聽聞，浄名結舌若爲論。行到水窮山盡處，虛空依舊塞乾坤。
楞嚴六根 無鼻嗅香 釋慧遠
殑伽河神非鼻香，貧兒乍富也尋常。蓮河岸上曾遭叱，禍出私門變吉祥。
楞嚴六根 異舌知味 釋慧遠
憍梵鉢提知此味，苦澀鹹酸那裏是。一舉如能至梵天，超證如來真實義。
楞嚴六根 非身覺觸 釋慧遠
舜若多非身覺觸，閉門塞戶栽荆棘。邈得虛空恰似渠，似渠也是閑相識。
楞嚴六根 意根了知 釋慧遠
金色頭蛇意根滅，圓明了知無處雪。草鞵跟斷眼皮橫，善財拄杖生三節。
子湖有狗上取人頭中取人心下取人足  其一 釋慧遠
子湖有狗取人頭，大笑長歌出畫樓。落日斷霞連嶽頂，牧童歸去倒騎牛。
子湖有狗上取人頭中取人心下取人足  其二 釋慧遠
子湖有狗取人心，見說黄河沒底深。華表柱頭留語後，更無消息到如今。
子湖有狗上取人頭中取人心下取人足  其三 釋慧遠
子湖有狗取人足，舞罷饒君三兩曲。玉𩍐金鞍挽莫回，夜來依舊蘆花宿。
瞎堂三句  其一 釋慧遠
我有不入馿耳句，日盈月昃未容呈。出門會得天平錯，未出門先舉向君。
瞎堂三句  其二 釋慧遠
我有截水停輪句，人天路絕信來稀。等閑靠却過頭杖，門裏深沙眼{眘皮}𥉍。
瞎堂三句  其三 釋慧遠
我有和煙釣月句，山摧海竭是生涯。到頭貧富知恩少，收拾歸來總一家。
瞎堂三句  其四 釋慧遠
瞎堂一句分三句，純鋼打就生鐵鑄。半夜烏龜脫殻飛，星羅雲散無尋處。
四威儀  其一 釋慧遠
行，日午歸來打八更。荒草裏，結舌話無生。
四威儀  其二 釋慧遠
住，和聲塞斷來時路。斗柄垂，風雲常滿肚。
四威儀  其三 釋慧遠
坐，往來凡聖如推磨。罷休休，相招不肯過。
四威儀  其四 釋慧遠
卧，精進誰知成懶惰。念摩訶，不如還忍餓。
不顯名大檀越請偈  其一 釋慧遠
大機圜應脫名模，極目風光滿帝都。昨夜酒樓春洞曉，當頭徹見大毗盧。
不顯名大檀越請偈  其二 釋慧遠
逆順機中總是禪，在家不礙出家緣。龐公父子團圞坐，頓覺無生話已圜。
不顯名大檀越請偈  其三 釋慧遠
單提直指若爲參，貝葉靈文滿寶函。無我無人無壽者，塵塵剎剎是瞿曇。
不顯名大檀越請偈  其四 釋慧遠
若能轉物即如來，糞掃堆頭正眼開。隨順衆生顛倒見，庶幾隨處顯靈臺。
不顯名大檀越請偈  其五 釋慧遠
報應差殊事不同，勞生何用出樊籠。欲知自性天真佛，盡在朝昏一念中。
答松窗居士 釋慧遠
萬機消爍眼頭空，一點不來誰與同。未問維摩先杜口，如何作得住山翁。
寄超然居士 釋慧遠
瀫水一言親領略，桐城千里重相聞。節角誵訛斬新句，不知居士與誰論。
答曾侍郎 釋慧遠
輝天綽地金剛眼，再鍛重烹鐵蒺蔾。脫體頓拋無朕跡，瞎馿從此喪全機。當陽活脫向上路，收放應須闊著步。印泥印水目前觀，日面月面沒回互。脫籠掣轡絕名模，棒喝交馳得也無。不落化門成底事，紫羅帳裏撒真珠。
寄汪狀元 釋慧遠
全機倒用若爲酬，盡法無民未肯休。金馬玉堂留不住，依前屋裏販揚州。
答葛通判 釋慧遠
醯羅正眼塵中現，列祖玄機格外提。打鼓看來冤未雪，從來赤土畫團箕。
示李才翁宣教 釋慧遠
吾官學佛幾經秋，夢裏書空醒便休。會得三吳滅門句，也須親到百花洲。
朱伯可求頌 釋慧遠
鳳凰山下方求隠，摩竭城中又轉身。星電交馳何處是，旋機倒用若爲陳。居士門高無異說，山僧行處脫根塵。風作伴，月爲隣，三眼摩醯笑似瞋。佗年策杖重傾蓋，抵掌掀眉一笑新。
錢知縣祈嗣求頌 釋慧遠
明珠在掌猶遺墜，輝玉囊中不失時。幸有觀音玉環手，何勞更誦夢熊詩。
王知縣求頌 釋慧遠
無一法與人，豈有二種語。居士門牆高，逢人恁麽舉。石梁踏斷眼皮橫，師子遊行無伴侶。
葛通判請益非心非佛因緣以偈示之 釋慧遠
即心即佛眉拕地，非佛非心雙眼橫。蝴蝶夢中家萬里，子規枝上月三更。
李撫幹牧牛圖 釋慧遠
道是溈山水牯牛，輸佗黑子却贏籌。不是溈山水牯牛，贏佗白子却輸籌。黑白未分頭角露，輸贏不是遮頭牛。繩已斷，鼻無鉤，掉尾昂頭得自由。雲山無限青青草，香水和煙細細流。饑時放，飽時收。臨風轟起一聲笛，回首家山萬事休。
和石解元白蓮  其一 釋慧遠
玉女欹冠瑩夜塘，雪敷仙掌犯秋香。江南五月多風韵，素艷天資難點粧。
和石解元白蓮  其二 釋慧遠
初從蓮社泛池塘，攝入羣賢鼻觀香。粉露已隨雲雨去，冰姿留得小殘粧。
國清振錫橋 釋慧遠
五峯翠挼藍，雙澗聲振錫。中有老頻螺，倒吹無孔笛。不許行雲作伴歸，誰來蹋破蒼苔跡。
雙林無著軒 釋慧遠
卓爾羣機赴，陶然萬象沈。湖天浮水遠，岸石浸雲深。雨霽月華透，風摇山影侵。靈然超八達，廓徹妙明心。
遊劉阮洞 釋慧遠
雲深露冷無人到，小徑陰雲翠欲迷。弔罷神仙古時跡，亂峯影裏聽猿啼。
南翔寺 釋慧遠
無數青山伴我行，更將清淺濯塵纓。枕流漱石真吾事，買片閑田就此耕。
鏡菴 釋慧遠
古鏡破來菴許大，秋毫未盡眼能寬。江湖不記三生夢，風月惟餘一釣竿。
鴻福普同塔 釋慧遠
海底紅塵起，山頭白浪飛。若能如是會，永劫墮泥犁。
題墨竹 釋慧遠
通乎筆端之有神，妙乎造化之有功。戲蒼龍之引尾，背皓月而摇風。疏影無聲亂寒墨，瘦枝有葉翻秋空。
福勝寺香風堂 釋慧遠
襲襲聞天都，飄飄滿衣𧞨。高出威音前，平超樓至後。不墮四時春，肯與百花鬭。鼻觀豈能收，河神安可詬。陶然水鏡空，雲冷香風透。
妙喜南還以偈迓之 釋慧遠
聞道天書下禁闈，定知雲跡會樞機。銅駝千載今休問，一段風光本彩歸。
次萬年賁和尚韵  其一 釋慧遠
就得頭來正好參，倚佗門戶不相諳。導師故有眠雲句，應笑空生夢裏談。
次萬年賁和尚韵  其二 釋慧遠
一丘一壑笑談開，安用相逢把酒杯。雨後雨前牙爪在，細磨春色待君來。
寄中竺妙禪師 釋慧遠
湖山添得老魔王，舌卷風雷眼放光。背却法堂重勘破，不知誰與我分贓。
寄道場全和尚 釋慧遠
雪頂崑崙著意猜，十頭羅剎笑顔開。鑊湯冷處君先入，滸眼橫時待我來。
寄㑃堂仁和尚 釋慧遠
一擊當機，千聖莫窺。佩無文印，著糞掃衣。踞魔王殿，開邪見扉。說禪說道，惡口臊齒。論心論性，撒屎撒尿。牽犁上樹，拗折稱鎚。抗戾佛祖，倒行逆施。不是㑃堂，更是阿誰。曲罷酒闌人不會，斷腸依舊畫娥眉。
寄體首座 釋慧遠
白石山頭衲子多，泥牛吸盡井中波。佗年布袋重開口，佛祖依前不奈何。
送能首座住紫籜 釋慧遠
驅耕奪食繼心燈，互換交馳貨物增。道大莫知空冀北，功恢高揖嶺南能。
送宣長老住林泉 釋慧遠
脫籠掣轡換皮毛，水遠山長道自高。平澹家風隨分展，割雞時暫屈牛刀。
送九峰長老歸舊隠 釋慧遠
鐵面波斯駕怒濤，黑風纔起浪頭高。倒撐小艇抽金鏃，恰似將軍入不毛。
送之書記 釋慧遠
大用現前全體是，聖凡情盡影難留。鉢盂根底三千界，拄杖頭邊四百州。雲作伴，月爲儔。到家別有通天路，把定牢關輥繡毬。
寄楊高士 釋慧遠
富有十年別，貧無一覺眠。好來同夜話，相共酌清泉。
寄源大師 釋慧遠
學佛以悟爲則，虛詞不入公門。君看羲之草聖，一點入石三分。
送萬年化主兼簡妙浄居士 釋慧遠
石橋路嶮橫身入，牛宿峰高䫌面看。不是閭丘賢太守，誰能閑識老豐干。
送日本國覺阿金慶二禪人遊天台  其一 釋慧遠
佛子親從日本來，人天隨步歎奇哉。一機拶出金牛舞，千聖當頭正眼開。
送日本國覺阿金慶二禪人遊天台  其二 釋慧遠
殺人放火大慈悲，禪教俱非道莫齊。平地一聲師子吼，釋迦彌勒豎降旗。
送日本國覺阿金慶二禪人遊天台  其三 釋慧遠
佛子飛帆過海來，好携瓶錫上天台。國師尚有靈蹤在，寶塔巍然正面開。
送日本國覺阿金慶二禪人遊天台  其四 釋慧遠
達磨西來教外宗，了無言說立全功。單傳直指通身眼，誰信從前徹骨窮。
次陳秘書韵  其一 釋慧遠
保福當年閑借問，鵝湖驟步入僧堂。定盤星上無深意，莫認鉤頭些子香。
次陳秘書韵  其二 釋慧遠
一句單提脫正偏，百川風月自陶然。優樓不敢輕開口，合掌擎拳在佛前。
次陳秘書韵  其三 釋慧遠
旋機倒用從前事，奪食驅耕驗作家。星電交馳玄路絕，從教努目視深沙。
次陳判院韵 釋慧遠
謗佗佛法壞佗禪，劍樹刀山在目前。井底烏龜吞夜月，木人回首哭蒼天。
示無住道人 釋慧遠
打破從來浄潔禪，萬機攢簇髑髏前。橫身塞斷來時路，一句當機日麗天。
示幹水碓化士 釋慧遠
轉轆轆時難近傍，立停停處絕承當。磑磨碓擣從來事，磕破渾侖總不妨。
赴鴻福示衆 釋慧遠
十處住山今已老，半生雲水未忘機。今朝又作浮山夢，暗寫愁腸寄與誰。
送楊高士歸蜀 釋慧遠
龍馳虎驟道何存，肯轉靈丹奉至尊。令下家山言下準，瓢中日月掌中分。昔年握手登金殿，今日擎拳出禁門。我欲送君迷舊隠，桃源流水杏花村。
寄驥禪人 釋慧遠
姑蘇臺畔惡相從，海湧峯前事亦同。故國夢回春已走，水雲相望一帆風。
送惠沖禪客 釋慧遠
老沖問法如春雷，忿怒那吒挽不回。龍馳虎驟劈箭催，暴風狂雨山嶽摧。我亦隨分圓機應，出必取也戰必勝。如珠走盤盤走珠，星飛電轉了無餘。佗年呵風駡雨，巍巍獨坐妙峯頂。佇看殺人放火，烱烱雙眸爍太虛。
送了禪人 釋慧遠
未明定觀三千界，且看江西十八灘。照出芙蓉城下月，金波影裏麥秋寒。
示禪人  其一 釋慧遠
鐵石身心來問道，慣調金鏃若爲酬。棒頭喝下隨流入，靠倒溈山水牯牛。
示禪人  其二 釋慧遠
一句全提絕類倫，萬機不到始通津。道人別有遮天眼，四海無家總是親。
示禪人  其三 釋慧遠
顧鑑全抽徹底參，新豐三頓實難甘。到頭恩怨無餘地，贏得兒孫轉放憨。
示禪人  其四 釋慧遠
六塵不惡機難測，三昧無聲妙莫窮。脫體頓拋忘朕跡，瞎馿何處覓行蹤。
示禪人  其五 釋慧遠
懸崖捉拍舞三臺，死虎驚忙眼豁開。聖地不生凡草木，果然親見瞎堂來。
示禪人  其六 釋慧遠
風前突出醯羅眼，格外單提栗棘禪。百草頭邊玄路絕，到家不直半分錢。
示化士  其一 釋慧遠
披毛戴角學無生，劍樹刀山取次行。不向五峯吞栗棘，爭知日午打三更。
示化士  其二 釋慧遠
身如椰子膽如天，喝道來參栗棘禪。按下雲頭輕領過，口皮元只在唇邊。
示化士  其三 釋慧遠
臨濟家常添鉢遊，知音纔見不輕酬。掩門歸去陳嘉饌，直至而今飽未休。
示化士  其四 釋慧遠
拄杖生根挑不上，鉢盂無底滿盛歸。浄名何用空惆悵，哭罷香嚴也不知。頭蓬鬆兮郡辨，耳卓朔兮莫窺。渡口船回人借問，寒山南畔石橋西。
示化士  其五 釋慧遠
顧在機前發，鑑從顧後抽。法身藏北斗，船子下揚州。四海風爲線，三山月作鉤。回戈撥龍尾，佇看釣鼇頭。
洪秀才乞頌 釋慧遠
列聖叢中獨許君，空王令下急翻身。會須別有拏雲手，指出威音那畔人。
陳道士乞頌 釋慧遠
先生道妙一時傳，我亦隨機叩兩端。拈却司農無字印，百川從此絕波瀾。
東陽光化士乞頌 釋慧遠
古殿燒殘不記年，冷光相射斗牛寒。投機會有揮斤手，碧瓦朱甍翠插天。
贈演說人 釋慧遠
西湖演士妙天機，舌轉風雷口角飛。奪騎未聞沙塞冷，斬關先覺陣雲低。前賢後聖從君數，水遠山長我自知。皓首不須尋舊隠，到頭誰是復誰非。
禪人寫師真請讚  其一 釋慧遠
早依圜悟，晚住林泉。無門雪屈，遍界聲冤。對天子廓摩醯首羅眼，提楊岐金圈栗棘蓬禪。神仙秘訣，父子不傳。平地放開縛虎手，等閑迸出攔胸拳。
禪人寫師真請讚  其二 釋慧遠
獨步邪見林，高據魔王殿。說欺凡罔聖禪，現夜叉羅剎面。掀翻巨嶽，徹底放憨。打破牢關，突出難辨。阿呵呵，見也麽。到江吳地盡，隔岸越山多。
禪人寫師真請讚  其三 釋慧遠
畫也錯，讚也錯。不識蜆子笊籬，喚作普化木鐸。而今要且頭不是頭，脚不是脚。恐人無信，立此爲約。
禪人寫師真請讚  其四 釋慧遠
開荆棘林，塞人天路。把斷綱宗，闊行大步。風高雲靜月眉橫，直向金輪水際行。到家無剩地，日出事還生。
禪人寫師真請讚  其五 釋慧遠
斷滅佛種，破除家計。不是別人，楊岐五世。禪道耳邊風，佛法眼中翳。問渠將底爲人，尚有隨身赤契。
禪人寫師真請讚  其六 釋慧遠
大地一渾身，虛空絕四隣。不識柏樹子，喚作麻三斤。好時十分瀟灑，惡時一味藞苴。等閑牽犁上佛殿，乘興鉢盂裏走馬。平地撒屎撒尿，知佗是真是假。禪人描邈將來，大蟲頭上火把。
禪人寫師真請讚  其七 釋慧遠
祝髮何早，聞道何晚。出林猛虎靠山，當路毒蛇開眼。重不重漏洩，擬不擬便著。借問呂望六韜，何似黄公三略。
禪人寫師真請讚  其八 釋慧遠
把定放開全在你，和泥合水更由誰。大地簇成三事衲，虛空迸出兩條眉。絕忌諱，猛提撕。驚回春夢破，倒跨鐵牛歸。
禪人寫師真請讚  其九 釋慧遠
按輪王劍，全生殺機。豁開正眼，當頭者誰。從來無忌諱，底事沒商量。趙州密意憑誰訴，鐵作心肝也斷腸。
禪人寫師真請讚  其一○ 釋慧遠
冷笑德山，熱謾臨濟。頭重尾輕，碗鳴𡱰沸。明侍者，透天機，八十翁翁巧畫眉。掀翻師子窟，倒跨瞎馿兒。
禪人寫師真請讚  其一一 釋慧遠
風高雲澹，露冷煙清。坐松下石，聽松上聲。聞知見覺沒干涉，暑往寒來無處雪。八臂那吒䫌面看，七星利劍和聲截。
禪人寫師真請讚  其一二 釋慧遠
畫出不堪，棄智雜毒。讚之不是，厭身桎梏。一十三處坐道場，二時粥飯何曾足。日裏夜行，投明暗宿。
禪人寫師真請讚  其一三 釋慧遠
透過荆棘林，瞎却醯羅眼。拈起破砂盆，放下漏燈盞。獨有周書記，全機識得渠。好笑雲黄傅大士，也曾赤脚禮文殊。
禪人寫師真請讚  其一四 釋慧遠
靠倒雲門抽顧鑒，挨開臨濟主賓禪。一星猊血化馿乳，半點鸞膠續斷弦。淳侍者，脫機緣。波斯拾得招文袋，月裏麒麟笑揭天。
禪人寫師真請讚  其一五 釋慧遠
帀地普天，銀山鐵壁。正令全提，虛空削跡。月眉橫，照用分，星流電掣透龍門。向道瞎馿無忌諱，脚尖趯出舊乾坤。
禪人寫師真請讚  其一六 釋慧遠
不參鼻祖禪，不使冬瓜印。倒拈定命索，單提不犯令。天堂地獄莫能收，佛界魔宮任意遊。因尋清水閘，誤入赤城州。
禪人寫師真請讚  其一七 釋慧遠
雖有兩條眉，不識一箇字。露柱未懷胎，面目却相似。說心說性，來與三斤麻。撒屎撒尿，演出一大事。阿呵呵，見也麽？江南生皂樹，江北出天蘿。
禪人寫師真請讚  其一八 釋慧遠
橫按拄杖，坐盤陀石。鼻孔遼天，眼睛突出。澹煙籠古樹，缺月挂藤蘿。分付俊禪者，勘破老頭陀。
禪人寫師真請讚  其一九 釋慧遠
列列挈挈，磽磽聱聱。廓然無聖，平地喫交。鼻孔生三竅，眉毛只一般。奇哉王道士，頭戴樺皮冠。
禪人寫師真請讚  其二○ 釋慧遠
面目可憎，語言無味。放箸忘恩，停杯斷義。參得些兒小玉禪，幾回賣弄帝王前。圓悟室中遭毒手，爲人揮起迸心拳。
禪人寫師真請讚  其二一 釋慧遠
飄飄蕭蕭松百赤，突突兀兀雲半肩。放□□□□□調，剛被時人喚作禪。
禪人寫師真請讚  其二二 釋慧遠
松形鶴骨底村僧，鬼妬人嫌我亦憎。懸羊賣狗隨時遣，栗棘金圈任跳吞。忽然拶著東弗于逮，騎馿喫撲。驀地拓開北鬰單越，海湧波騰。淮山兩踞，撥火求冰。問渠西祖之道，何曾□□□□。
禪人寫師真請讚  其二三 釋慧遠
幸自十分，畫出一半。我便是渠，略無思算。無思算處妙難傳，忿怒那吒喫痛拳。道不是道，禪不是禪。星馳電掣，漢語胡言。驀地揭起腦蓋，依前舌拄梵天。咄，是甚麽面目。可憐只有些兒栗棘金圈，盡底分付常山林泉。
禪人寫師真請讚  其二四 釋慧遠
倒數一二三，翻成四五六。蹋斷獨木橋，唱起雲門曲。急似箭，直如弦。列祖不知何處去，瞎馿依舊痛加鞭。
禪人寫師真請讚  其二五 釋慧遠
住飛來峯，飲冷泉水。倒用逆施，拈頭作尾。十字街頭擊鼓，五天印土喫茶。南北東西若稻麻。钁頭些子意，驗盡當行家。
禪人寫師真請讚  其二六 釋慧遠
普證作此像，是相故非真。虛空無背面，露柱倒生根。傍提正按低叉手，獨掇單提高打躬。佛魔削跡，凡聖泯蹤。雨過雲山空漠漠，日高花影亂重重。
禪人寫師真請讚  其二七 釋慧遠
道出古今，法超聞見。雨驟雲馳，星移斗轉。夢魂歷盡百城餘，覺後端知一物無。打鼓看來君不見，拈花笑殺老臊胡。
禪人寫師真請讚  其二八 釋慧遠
師子哮吼，象王回旋。左顧右盻，七穴八穿。平地和聲便拶，等閑㪍跳上天。築著梵王香案，然後退身歸本位，叉手而立。自云法徽伏候台旨，未敢自專。
禪人寫師真請讚  其二九 釋慧遠
入魔王隊，住邪見林。修菩薩行，現夜叉心。舌頭拖地有誰識，鼻孔遼天無處尋。
禪人寫師真請讚  其三○ 釋慧遠
大道廓然，真空泯跡。金裏淘砂，玉中辨石。衲僧用處脫羅籠，熨斗煎茶銚不同。一聲師子吼，遍界絕狐蹤。
禪人寫師真請讚  其三一 釋慧遠
到處說禪說道，爲人入水入泥。半生出來住院，一□斷送頭皮。讚也得，毀也得，臨濟便是白拈賊。賊賊，也只當甚乾羅蔔。
偈 釋慧遠
至道無難，唯嫌揀擇。但莫憎愛，洞然明白。毫釐有差，天地懸隔。
偈八首  其一 釋慧遠
道絕名言，法離聞見。打破虛空，成七八片。直饒錮鏴完全，也是由基副箭。
偈八首  其二 釋慧遠
昨夜來報五參，正值老僧洗脚。起來抖擻精神，末上輸他一著。
偈八首  其三 釋慧遠
天道虧盈，地道變盈。鬼神害盈，人道惡盈。
偈八首  其四 釋慧遠
自小出家，橫草不拈，豎草不把。路轉山回君自看，南不龜頭北不厦。
偈八首  其五 釋慧遠
滴水冰生分外寒，凍雲環合鎖峰巒。根塵不昧心珠露，眨上眉毛子細看。
偈八首  其六 釋慧遠
好是仲春漸暖，那堪寒食清明。萬疊雲山聳翠，一天風月爲鄰。在處華紅柳綠，湖天浪穩風平。山禽枝上語諄諄，再三瑣瑣碎碎，囑付叮叮嚀嚀。
偈八首  其七 釋慧遠
閙處莫出頭，冷地著眼看。明暗不相干，彼此分一半。一種作貴人，教誰賣柴炭。向你道，不可毀，不可讚，體若虛空沒涯岸。相喚相呼歸去來，記取明年正月半。
偈八首  其八 釋慧遠
拗折秤鎚，掀翻露布。突出機先，鴉飛不度。
頌古 釋慧遠
靜鞭聲裏駕頭來，緊握雙拳打不開。打得開，雲壓香塵何處是，靜鞭聲裏駕頭來。
頌古十五首  其一 釋慧遠
老胡一擊許誰知，大冶紅爐片雪飛。青草塚間留不住，白雲還望故山歸。
頌古十五首  其二 釋慧遠
接著一箇半箇，覓得三文兩文。誰知破布袋裏，許多彌勒世尊。
頌古十五首  其三 釋慧遠
良哉觀世音，旋聞與聲脫。犬吠馿鳴休未休，世出世間活鱍鱍。
頌古十五首  其四 釋慧遠
見處孤危立處高，急如石火利如刀。到家問路家何在，掀倒棋盤脫布袍。
頌古十五首  其五 釋慧遠
電捲星飛，珠回玉轉。打破面皮，赤心片片。
頌古十五首  其六 釋慧遠
三喚三應，更饒貼稱。月逗寒窗，水歸巨浸。負汝負吾，全鋒敵勝。
頌古十五首  其七 釋慧遠
起模畫樣弄精魂，拂跡除蹤更見人。行到水窮山盡處，滿天雲散月華明。
頌古十五首  其八 釋慧遠
行行月冷風高，步步山寒水深。逢人披肝露膽，見義劈腹剜心。
頌古十五首  其九 釋慧遠
你愛我笊籬，我愛你木杓。主山纔放高，案山又岌嶪。居士大同師，將錯便就錯。歸去來兮天地寬，一對鐵槌何處著。
頌古十五首  其一○ 釋慧遠
佛性分明脫有無，醋酸何用挂葫蘆。薄霧輕烟留不住，扁舟已過洞庭湖。
頌古十五首  其一一 釋慧遠
換手搥胸哭老爺，棺材未出死屍斜。不如掘地深埋却，管取來年喫嫩茄。
頌古十五首  其一二 釋慧遠
南北東西老趙州，見人騎馬也騎牛。清風月下尋歸路，夫子門前問孔丘。
頌古十五首  其一三 釋慧遠
明暗雙雙照用分，幾人親到孟嘗門。街頭不識真彌勒，却向靈山問世尊。
頌古十五首  其一四 釋慧遠
山花如錦水如藍，親見文殊接話談。十字街頭輕一拶，前三三對後三三。
頌古十五首  其一五 釋慧遠
盡力當胸一拳，幾箇眉鬚墮落。更欲如何若何，普化空中木鐸。
贈栖禪上人 釋與咸
巖房高且靜，住此幾寒暄。鹿嗅安禪石，猿啼乞食村。朝陽生樹罅，古路透雲根。獨步閒相覓，淒涼碧洞門。
句 釋與咸
金谷人亡後，沙場日暖時。
灘石八陣圖行 王剛中
我生孔明後，相望九百載。我想孔明賢，巍然伊呂配。奇謀勇略誇雄師，大節英風蓋當代。木牛流馬何足言，八陣遺蹤千古在。我行已度瞿唐門，長灘石壘差參分。洪纖高下尺寸等，猶有當年節制存。四頭八尾觸處首，敵衝中央兩皆救。握奇如樞運無窮，七縱七擒仍敢攻。規模黄帝已垂文，後來得者惟將軍。唐宗李靖拾遺意，樂舞旛表徒繽紛。長江之上石蟠結，江波洶湧石不滅。使君何事遽剗除，一夜風雷吼天闕。明朝仍舊石縱橫，神物護持人已驚。向來守蜀用此法，誰知石壘真金城。嗟乎孔明遇不遇，遇則劉公恢大度。國險地狹民力微，法出萬全勢未具。嗟乎孔明以此用於吳，長江內固魏可圖。嗟乎孔明以此用於魏，掃平三分歸一篲。祇應所遇勢不同，勢既不同功亦異。嗟乎孔明之心如石堅，欲扶漢室還中原。事之不就則天耳，安肯俯首從曹袁。嗟乎孔明如生石不老，後世用兵無草草。忽然變作六花看，便失本真難按考。請觀疊石韜機籌，江流東去自悠悠。英豪得此石外指，長與君王靖邊壘。
彌牟鎮孔明八陣圖 王剛中
我稽八陣圖，規模載方冊。朅來鎮西蜀，夔門觀疊石。賦詩有數字，字字究來歷。進涉漢州西，彌牟鎮之北。平原列堆阜，灘石同一式。細思作者意，孔明有深策。高岸或爲谷，灘石存遺跡。江海變桑田，平原猶可覓。故今兩處存，千載必一得。再歌遂成篇，當有智者識。
應雪木 王之淵
木名應雪匪辭誇，比似靈蓍總不差。從昔到今凡幾驗，一番飛雪一番花。
經湘東 侍其備
迢迢萍水向西流，地接長沙一片秋。不逐征鴻過湘浦，行程應記到南州。
自贊 李迎
三仕三已，應緣而進。一丘一壑，倦遊而歸。
句 李迎
籍甚人言易已東。
丁角暮春 聞人武子
綠葉成陰春已歸，茅檐相對兩斜暉。殘花且插春事急，別酒欲酌歌聲微。黄鳥匆匆隔林語，楊花款款沾人衣。人間一別春常好，過我漁舟果是非。
墨梅 聞人武子
隴首人歸信息稀，愁看冰楮破寒枝。瑶姬駐立緣何事，直到霜飛月墮時。
句 聞人武子
蹤跡共徘徊。
呈德厚宮主先生 王伯淮
九鎖松門夜不關，蓬萊分境到塵寰。仙風鶴駕來天表，白晝雲旗下世間。古洞得泉消俗病，名山有藥駐童顔。何當常對先生面，願借飛鳬日往還。
題十詠堂 趙善宣
十詠名堂歲月深，我來訪古闢荆榛。依村結屋臨山址，種柳尋花傍水濱。珠玉舊傳清唱在，滄浪初棹綠波新。此心樂與邦人共，要使渾如郡北春。
東林院 何麟
此地非廬岳，東林邂逅過。我羞陶靖節，僧異遠頭陀。
外大父丞相初登科爲雒縣主簿經攝𡊚窯鎮稅官留詩護國寺中令狐監征錄以見寄謹再拜追和而記其後 何麟
傳翁遺墨剩咨嗟，四海當年尚一家。大老不爲今日用，小詩徒遣後人誇。興來思跨巴滇馬，歸去方乘下澤車。燕麥兔葵僧舍裏，何如夢得訪桃花。
生公講堂 何麟
平地湧巖壑，稜層驚大雄。何曾遠人世，直欲傍天宮。白虎威靈在，赤烏緣影空。生公能說法，音與塔鈴同。
句  其一 何麟
明朝一棹夷陵過，始覺吳天楚地寬。
句  其二 何麟
但見岑樓名楚塞，不知元是國西門。
句  其三 何麟
一楠枯再生，兩石合無罅。
句  其四 何麟
梁山韮黄妙天下，玉筯金釵盈大把。
朱槿花 張登
甲子雖推小雪天，刺桐猶綠槿花然。陽和長養無時歇，却是炎州雨露偏。
洞石巖 張登
山斷開元蝎，龕留大業僧。七年馳便路，三躡石梯層。
留題熙春亭 張登
熙春亭建爲民安，要識熙熙本不難。一日但能先克復，百年雖久亦勝殘。滿城和氣薰天地，終歲長春忘暑寒。斯道古今無異路，獨題待與後賢看。
句 張登
孤高齊帝右，瀟灑晉亭峯。
泊吳江寄僧 孫大雅
松陵橋畔太湖前，斜日青楓繫客船。引頸數看花鴨亂，含情深愧白鷗賢。千鐙庾嶺傳無盡，一宿曹溪覺有緣。稍待月明風細細，卧吹簫管學坡仙。
侍家君詣洞霄宮道出天竺山紀興 李茂之
九里松陰路，三天竺國山。日蒸巖霧紫，花點石苔斑。谿盡寺方到，雲深僧獨還。吟行隨杖履，蹤迹出人間。
詠石僧 湯思退
雲作袈裟石作僧，巖前獨立幾經春。有人若問西來意，默默無言總是真。
句 湯思退
虞妃從梧野，啟母祔稽山。
殊聖寺和孟我幕韵 吳詠
院靜僧疑少，門幽客自稀。山寒雲近屋，徑狹石侵衣。松鬣蒼髯古，薑芽紫笋肥。騷人詩戰罷，踏月夜深歸。
題大興院 孟大武
松柏回環路屈盤，像堂僧室枕層巒。泉多翠茗臨烹便，寺僻紅塵欲到難。樵斧斫雲春谷暗，漁榔敲月夜溪寒。我來未足登高興，欲去裴回更倚闌。
題萬安院 孟大武
十年不作此山來，依舊青山好在哉。聊逐春風驅酒病，却驚身世得愁媒。禪床寄枕眠初熟，山鬼嫌人夢却回。明日拂衣還出去，桃花地上欲成堆。
題紫巖寺 孟大武
路入溪聲遠，秋深樹影稀。澗雲藏鳥語，松露滴人衣。詩戰蜂腰怯，茶分粥面肥。勝遊殊未厭，肯爲夜寒歸。
春日晚望 孟大武
屋角風微烟霧霏，柳絲無力杏花肥。朦朧數點斜陽裏，應是呢喃燕子歸。
句  其一 孟大武
綵仞氣浮三塔聳，浮牌聲振兩溪寒。
句  其二 孟大武
掃地石盆冷，閉門春晝長。
書事十絕  其一 曾惇
黄泥坂下雪猶深，赤壁磯頭江欲平。驛吏西來聞好語，蕃人已出蔡州城。
書事十絕  其二 曾惇
和戎詔下破羣疑，無復旄頭彗紫微。屈己銷兵宜有報，先看長樂版輿歸。
書事十絕  其三 曾惇
吾君見事若通神，兵柄收還號令新。裴度只今真聖相，勒碑十丈可無人。
書事十絕  其四 曾惇
淮上州州盡滅烽，今年方喜得和戎。問誰整頓乾坤了，學語兒童道相公。
書事十絕  其五 曾惇
連營貔虎氣如雲，聽詔人人願立勳。沔鄂蘄黄一千里，更無人說岳家軍。
書事十絕  其六 曾惇
田父今年作社頻，邊頭聞見一番新。官軍不斫人家樹，各自持錢去買薪。
書事十絕  其七 曾惇
江頭柳木已參天，柳色花光日日妍。驚怪田家頻得醉，今年斗米不論錢。
書事十絕  其八 曾惇
村村準擬十分禾，老稚扶携笑且歌。租稅况今黄紙放，陽城元自拙催科。
書事十絕  其九 曾惇
淮畔風塵自此清，斯人還喜見昇平。田家盡說今年好，要雨雨來晴便晴。
書事十絕  其一○ 曾惇
百丈岢峨賈客船，張帆打鼓下長川。路人指點幾垂淚，江道無來十六年。
棲霞會飲諸僚 曾惇
月近中秋好，風因小雨清。山眉煙外遠，江練夜深橫。我病自不飲，君詩俱有聲。放歌能取醉，不必喚嘉榮。
棲霞偶作 曾惇
蔬飯已忘肉，清心已是僧。春華空婉娩，衰病苦侵凌。風颺孤舟急，江明遠浦澄。邵樓來遠念，實怯醉時登。
和何麒子應雪堂 曾惇
坐想誅茅日，山川走百靈。重來尋舊宅，幾至泣新亭。何意投天祿，猶傳是歲星。花磚知底物，只老合沉溟。
次謝景思韵 曾惇
埋沒雙巖已百年，班班勝事漫流傳。幸陪佳客揮犀麈，實欠傾城舞繡筵。故老風流寒似鐵，月卿英妙筆如椽。拂衣便欲故山去，復恐眼中無此賢。
東湖懷洪景伯 曾惇
東湖徑昃半蒼苔，問訊紅蕖幾許開。渺渺波光侵坐席，霏霏荷氣著尊罍。片雲正爲詩情起，好雨更將凉意來。別乘朝來知健否，頗思劇飲拗蓮臺。
和謝景思 曾惇
康樂東山迹已陳，續衣傳鉢不無人。往時絳闕清都上，幾歲荒山野水濱。紅藥高吟須小謝，白蓮勝社得遺民。不嫌小邑來車轍，同試龍園第一春。
次洪景伯韵  其一 曾惇
午夜崩騰玉馬飛，春前臘後未爲遲。正憐灞上詩無繼，似與山陰客有期。摇蕩江花迷遠渚，埋藏海嶠失多歧。誰能作句催端水，清絕台州別駕詩。
次洪景伯韵  其二 曾惇
半刺風流雅好賢，幽尋同舉蔡經鞭。江梅滿樹爲誰好，官柳著行還自妍。筆陣如君難索敵，詩鋒顧我敢爭先。一春剩喚忘憂子，要看長鯨吸百川。
次洪景伯韵  其三 曾惇
新詩清如玉壺冰，一讀爲破旅愁凝。正懷狂客賀祕監，忽見高人王右丞。坐忘仙去境尚在，廣文骨冷呼不應。其誰洗滌懷古恨，別乘博物如何曾。
題一相菴 曾惇
滿山松竹翠成林，彷彿前身舊所臨。不分雙旌殺風景，他年蠟屐再幽尋。
後園觀梅簡洪景伯 曾惇
扶藜點檢後園梅，小雨霑滋第一回。賓客正愁花有語，拾遺只恐老相催。關心故國賞心處，愛酒暮年疏酒杯。待得山宮千樹白，與君騎馬入青苔。
分繡閣 曾惇
治中妙言語，洪濤瀉詞源。向來羣玉府，垂上紫微垣。佐郡滄海傍，憑軒望朝暾。便欲乘輕車，長嘯登崑崙。茲樓何縹緲，千巖靄雲屯。空庭百吏散，博山炷微薰。重尋羨門輩，仙事渺無垠。何知對妙高，舉手招德雲。
清閟堂 曾惇
洪郎雅吳語，不減賀季真。開軒風煙上，爽氣朝朝新。手栽渭川竹，坐對北海尊。平生耐久朋，歲晚獨此君。此君不可疏，亦復未易親。紛紛桃李行，豈容託清塵。退食靜隠几，微風冷衣巾。乃知王子猷，真是我輩人。
題東湖 曾惇
三年領客醉東湖，欲去猶携竹裏厨。誰解挽留狂太守，風荷十頃翠相扶。
次韵朱知裁少卿見貽二首  其一 曾惇
丹丘山水窟，中有如斗城。地迥鳥不喧，一葉動亦驚。閒門有勝士，學道師廣成。翛然卧環堵，六印一縷輕。脫非玄真子，疑即坐忘生。姓名存丹臺，寧問月旦評。小試未軒翥，襆被辭漢廷。肯令蓮社流，坐歎草堂靈。要當酌家釀，酒色粲碧瑛。
次韵朱知裁少卿見貽二首  其二 曾惇
少陵卧窮巷，作詩歎秋雨。坐令馬羣空，真欲洗萬古。乃知筆有神，寧復慚思阻。此翁已仙去，上界足官府。下視五濁世，正自一塵聚。後學如秋蟬，聒耳了無取。月卿折檻後，傳家有儀矩。織成錦繡段，宮商寄鳴杼。追還正始音，雅頌繼皇武。即今風騷將，僅可一二數。豈伊塵滓人，得此百世士。心源忽湛然，對面識諸祖。何待登妙高，歷險歎踽踽。便可咤善才，室中聞密語。
題謝景思少卿藥寮二首  其一 曾惇
先生數畝園，種藥一何盛。子知醫國手，元自諳藥性。愚溪植仙毗，服食每自信。伏波收薏苡，初不避讒柄。牛溲馬渤輩，並蓄用必慎。我知若人心，欲了世閒病。君非山中相，疑即句漏令。問訊紫金丹，刀圭宜有贈。
題謝景思少卿藥寮二首  其二 曾惇
維摩示清羸，宴坐丈室中。靜觀世上人，百邪所交攻。我有一丸藥，得之無是公。人人各安樂，淡然心地空。脫復未辦此，濟物存陰功。南山千歲苓，託根萬丈松。下有青青草，其名爲救窮。願君時舉手，採取置藥籠。
次韵李舉之玉霄亭  其一 曾惇
新亭崛起最高峰，無數遥岑翠埽空。恐有謝公留屐齒，爲開摩詰畫屏風。倚江楊柳自高下，照水杏花能白紅。正欠渭川千畝竹，清陰分借頼鄰翁。
次韵李舉之玉霄亭  其二 曾惇
亭據城央一徑開，仍標蘭芷出蒿萊。諸峰合沓雲邊出，大舶岢峩海上來。已辦酒池供倒載，可無舞袖看低回。風煙正頼君彈壓，時遣詩鋒爲剸裁。
再用前韵  其一 曾惇
舉觴東望玉霄峰，萬頃雲濤雪塞空。擁鼻自應多好句，褰裳便欲御長風。際天江草如許碧，隔水山桃無限紅。李侯長句有家法，驚倒江樓一禿翁。
再用前韵  其二 曾惇
危觀干霄百尺開，海山羅列似東萊。鳥飛千里暮天碧，雲斷半弦新月來。報答風光傷晼晚，扶持歡事小徘徊。一春準擬留君醉，翡翠羅衫窄窄裁。
東湖懷賀子忱 曾惇
不負春風爛漫晴，聊驅小隊出郊坰。一百五日可無酒，二十四弦須細聽。溶溶漾漾沙鳥白，短短長長溪柳青。賀監扁舟在何許，惜無妙墨記蘭亭。
丹丘諸先輩被薦書赴試南宮郡守曾惇既大合樂祖其行復成小詩歌以送之 曾惇
夜窗幾歲聚寒螢，一日秋闈較藝精。不但春秋明古義，雅知月旦著鄉評。毫端剩埽三千牘，雲路方期九萬程。三郡看魁天下士，丹丘應未墜家聲。
江南野步簡賀子忱蔡瞻明 曾惇
步屧溪南探野梅，衝寒仍與故人來。竹邊嫩蕊爲誰好，雪後惡雲今日開。照夜剩呼修月戶，惜花須築避風臺。中郎華髮殊堪酒，更挽稽山賀監回。
次韵景伯寵示勸農新什 曾惇
奉詔東郊宣主恩，如雲和氣藹生春。仙舟偶共元禮載，宮舍仍依王翰鄰。忽有清詩驚老眼，慚無惠化及斯人。半生不分微官縛，早晚故溪歸釣綸。
題桐柏石道士院妙聲堂 曾惇
門外千峰翠作堆，道人名籍在丹臺。是非榮辱俱休問，只放泉聲入耳來。
洪景伯飲諸丈分繡閣以詩戲之 曾惇
新營小閣面孱顔，領客開樽紫翠閒。千里畫圖供徙倚，一時名勝喜躋攀。好風已破晚來暑，小雨不遮湖上山。老子箇中殊不淺，尚堪同醉看弓彎。
龍溪新亭 曾惇
懷玉知名寺，諸峯翠插天。凌雲飛略彴，照水舞蜿蜒。午日孤穿履，新凉定著鞭。更須煩惠遠，小立虎溪邊。
句  其一 曾惇
家貧只舊醅，不辦樽中醁。但煮官焙香，炊飯鱠魚腹。
句  其二 曾惇
淺沙細與鷗盟。
句  其三 曾惇
南城南豐萬家邑，異人間出俱屹立。
句  其四 曾惇
坐對潛山萬髻鬟，一峰孤秀獨攙天。
句  其五 曾惇
近城殊未發，君與探山宮。
懷天台 謝伋
有妹有弟奉親慈，我因官事獨此縻。濤江身隔一萬里，永日心思十二時。戀豆豈能勞遠駕，臨流端欲賦清詩。故山尚有茅茨舊，端策何須更拂龜。
紹興甲寅正月至吳文叟山莊 謝伋
學士奔波方繞枝，隠者盤旋能避時。縈紆三徑襄枳棘，庇蔭萬木藏茅茨。常時理棹去城遠，先世卜築無人知。高山爲屏開錦繡，清泉可鑑堆琉璃。主人好德鄉黨敬，賓客來游鄰里窺。有田千畝何所羨，遺子一經常自期。莫向清流歌考槃，須知好爵徒爾縻。驅羊拾芥不難取，濯纓洗耳應復思。
曾谹父使君招客雙巖堂 謝伋
雲篆長懸紀歲年，鳳池人去政聲傳。風流繼踵今詩伯，物色分留到綺筵。南國甘棠有琪樹，平居大屋尚修椽。使君小試扶顛手，高義仍聞過昔賢。
寄曾使君 謝伋
江色城霞氣象新，中興岳牧用詩人。爭趨畫戟高門地，竊伏荒山漲海瀕。敢望車魚延傳舍，先持箋簡具州民。猿驚鶴訝知吾意，欲醉雙巖堂上春。
國清愚谷禪師索更好堂詩 謝伋
丹梯寧復倦扶筇，聞說青山又改容。下界已同三絕寺，上方仍對妙高峰。聊須小憩窗前榻，莫慮遥聞齋後鐘。脚力已窮猶應接，茲時目力更難供。
恭謁台嶽桐柏觀紀事 謝伋
拜恩散號在茲地，乘興真游駕小車。擁笏朝真香火罷，虛明庭院靜無譁。按圖默記金聲賦，意氣直欲登仙槎。龍淵三井液膏乳，瓊臺雙闕飛雲霞。玉堂珠閣不可到，山靈勒回因念差。金壺龍檢世已遠，五千漆字猶堪誇。如今丹筆已漫漶，風日暴炙元無遮。元公豐碑壓千柱，擇木小隸湮塵沙。丈人巾屨青松下，道士甌蟻隨傾茶。謂予讀敕見陳請，州帖次第來幽遐。了知君心棄符竹，不敢復獻旌節花。我今便欲老巖谷，亦不求棗大如瓜。洗心脫然去塵累，不慕盛麗並紛華。黄衣青藜或可遇，願授竹簡觀聱牙。人生信是行樂耳，豈復自慁同池蛙。茲行已占平生勝，後來游觀寧復加。清興不極尚忘返，長天日暮空咨嗟。
靈巖寂菴辯才師有羅漢樹一株移自台嶽託根木香架下頗妨成長因寄沈水香往易之 謝伋
台嶽石爲梁，苔滑水湍激。應真所游處，林杪飛杖錫。遂令山木閒，變現如所歷。扶疏冠琪玉，不受霜雪滴。當其含蕊時，知狀曾目擊。端如尊者相，相呈咸可覿。掌合貌甚恭，頭光不加冪。升高真躡虛，集菀聊憩寂。枝棲過三宿，神通渺難測。不於下成蹊，俗眼何曾識。四皓共木奴，大槐蔭土國。孰非夢幻閒，昧者徒自惑。况此方廣徒，衲身豈人力。我有一瓣香，敬爲千百億。漂摇風雨中，此地何偪仄。向來專一丘，不受山庭勒。盤踞來藥寮，使我親封植。清泉堪晚漱，甘露充朝食。埽除有浮屠，高下宜降陟。稽首達聲聞，應供毋難色。
買舟過雙塔夜阻風舟中有作 謝伋
高閣臨流雙塔寺，扁舟艤岸一帆風。夜潮迷浦難安枕，晝雨翻江只閉篷。人境行時雖甚逆，我身著處本來空。明朝乍喜團欒話，應忘波濤洶湧中。
恭謁靈康祠下二首  其一 謝伋
婺女光分鄰土壤，赤城標建絕紛埃。叢祠祗事無終古，靈迹相傳有自來。屋上飛煙梧鼎熟，水邊迎棹度船回。大神如在匪徼福，但欲乞靈消禍災。
恭謁靈康祠下二首  其二 謝伋
生求同志論心事，沒聳邦人福禍間。吏奉敕書躋舊典，廟長血食配崇山。刲羊刺豕來村社，鼓瑟吹笙出市闤。報祭豐年更晴日，稻秔充羨老農閒。
某昨日赴景伯通判正字宴集坐間使君郎中有詩問訊末章仍及今日湖上之約輒次嚴韵 謝伋
巾車入郭解愁顔，著我群賢俎豆間。小隊出郊還許從，清詩首唱詎容攀。溪風杜守吟秋浦，雲月韋侯誇盛山。何似赤城遺暑溼，東湖盡醉碧筒彎。
洪景伯正字分繡閣 謝伋
層屋周遭列岫圍，碧滋紅彩眩晴暉。境中一段明綾出，望外千春碎縷歸。疊嶂分留女媧練，飛流不雜衛文衣。主人亦是登臨客，鳳閣明年詠紫薇。
子忱崇道吏部寄書問訊并寄藥物適當風雨夕長句代謝 謝伋
數閒破屋壓崔嵬，經月何人共酒杯。入耳了無門外事，關心惟訪藥中材。一山秋色連雲暗，半夜風聲夾雨來。欲向天台招賀監，未應容易拔船開。
題瑞巖惺惺石 謝伋
寧復露稜角，明心不受欺。千年誰可轉，空照是宗師。
滴滴泉 謝伋
滴瀝來無盡，秋聲雜水聲。縱觀深省後，一酌更心清。
奉酬洪景伯 謝伋
屏居常恨造門疏，覿面真如得異書。昔年丹筆勘閣本，此日海邦題坐輿。幸接好音聞正始，豈惟妙句突黄初。道山學士來車騎，還使林僧識佩魚。
藥寮候洪景伯 謝伋
十日元無兩日晴，小園幽事最關情。早披鶴氅看雲出，晚踏漁舟趁月明。夜雨洗來修竹浄，曉風吹入瘦松清。野亭花徑緣君埽，嫋嫋秋聲動旆旌。
天台李公孟長官出示桐柏觀百丈坑玉蘭且索賦詩繼以一本分惠又復見督勉爲之賦 謝伋
桐柏古福地，瓊臺上侵星。仙人種玉處，瑶草猶亭亭。羽人紉作佩，瑞露濯芳馨。懸崖百丈坑，九疇詩得經。真境有誰何，守護煩六丁。長官仙李氏，不畏茲山靈。河陽無數花，葉蕊衒紫青。受此貞潔姿，不露凡卉形。命彼輕舉者，竊取巖中扃。封植入籠檻，羅列旁軒屏。結根失所託，摧殘日飄零。揖我求我言，矢詩當見聽。草木遂其性，民物自安寧。君其毋求奇，采掇庶可停。蘭玉近取譬，何用專階庭。人觀盡白眼，莫遣下青冥。
過護國廣恩寺 謝伋
地隔三江雲水深，那知帝子啟山林。咸京築館今誰主，白晝松風哀怨音。
同季父游東掖能仁寺 謝伋
兩寺從分有白蓮，人瞻東掖舊承天。重尋貴主布金地，共飲神僧卓錫泉。阮叔林閒携伴侶，支郎社內許留連。欲迎瑞相還龕去，香火靈山古佛前。
伋再和史君前詩末章聞已再乞宮祠伋居在遠郊不獲同州人致挽留之詞復用前韵 謝伋
追鋒未下璽書催，鼎味調和欠爾梅。太守印章常懶佩，神仙官府要同陪。赤城霞起樓居見，紫邏雲深吏引來。豈羨蓬萊新日月，莫教寓士奉離杯。
元夕日承再示梅韵佳作過形褒借輒爾繼和自茲當絕筆矣 謝伋
別來無奈歲時催，渴想聲猷但指梅。六逸溪頭難角逐，七賢林下曷追陪。忘懷不覺老將至，揣分爭如歸去來。况值元宵增感慨，十年耳冷聽傾杯。
陪內翰尚書丈同到官梅亭會有他期先去情見乎辭 謝伋
歲云暮矣物華催，江城風光著野梅。東閣詩成將付與，南枝花發許追陪。混冰落素應難久，姑雪欺春不並來。誰爲商量開細細，早教玉樹映金杯。
送司馬季思通守沿檄天台二首  其一 謝伋
靜聽天台事，茲行毋憚勞。水和青嶼出，霞起赤城高。佛寺炊烏飯，仙宮壓白醪。奉符須少緩，處處可遊遨。
送司馬季思通守沿檄天台二首  其二 謝伋
靈石山頭路，君應訪藥寮。竹陰千箇密，松色數章喬。季弟方從政，孤僧伴採樵。爲言心已往，不待楚詞招。
送孫仲舉徽猷罷郡造朝 謝伋
四月維夏天未暑，天台居民逃室處。城中屨貴巷陌喧，城外號奴去村墅。老癃扶杖少者趨，夫棄禾麻婦投杼。肩隨足躡似同謀，色沮聲低咸偶語。使君高車挽不止，誰其嗣之保閭里。攀轅卧轍豈留行，遮道填門寧足恃。三江阻隔江水深，莫使江頭有船艤。我聞此語良足聽，呼使來前陳本始。吾州使君能靜治，千里無虞安獄市。澄之不清擾不濁，盡道使君心似水。昔襦不足今袴餘，良藥千金補瘡痏。黄屋近駐錢塘城，願說政平並訟理。從今更借二三年，增秩賜金書用璽。我言此語爾未思，有大於此爾何知。入爲三公自故事，天台美稱公是宜。德澤但可施一州，潤及九里寧獨私。携持却看祖道盛，送車百兩多旌麾。爭先勸飲接殷勤，玉酒湛湛皆盈巵。使君千觴亦未醉，更聽小儒前致詞。嗟予待次七閩郡，法式規模知吏師。忘年屈勢待我厚，歲月易得今再期。送公去郡情更惡，人送作郡知何時。
過晁使君子莫園有感 謝伋
一丘膴膴占岡原，夐隔塵寰息世喧。牆屋朅來營勝地，籃輿不復羨高軒。當年松菊淵明宅，此日蓬蒿仲蔚園。奠冢成泥有遺愛，懷人誰爲雪沈冤。
妙庭觀二首  其一 謝伋
蕭蕭六轡天邊路，雲竹風松正歲寒。欲洗衰顔換凡骨，應須九轉大還丹。
妙庭觀二首  其二 謝伋
雲軿一去遠難追，丹鼎埋光固不疑。承露仙人辭漢後，幾重深杳隔瑶池。
和李士舉過仙都徐氏山居  其一 謝伋
{𥫗場}節光華遠，軺車那得閑。咨詢元自急，省斂亦相關。去住存高詠，晴陰對好山。深慚縻郡紱，仙境不同攀。
和李士舉過仙都徐氏山居  其二 謝伋
繞耄倪扶杖小童閑，繞舍清溪碧水環。爭看赤帷仍避傳，靜無桴鼓愛青山。
題夾漈草堂  其一 鄭樵
堂後青松百尺長，堂前流水日湯湯。西窗盡是農桑域，北牖無非花葛鄉。罷去精神渾冉冉，看來几案尚穰穰。不知此物何時了，待看臨流自在狂。
題夾漈草堂  其二 鄭樵
堂後施柴堂上燒，柴門終日似無聊。蓼蟲不解知辛苦，松鶴何能慰寂寥。述作還驚心力盡，吟哦早覺鬢毛彫。布衣蔬食隨天性，休訝巢由不見堯。
題南山書堂 鄭樵
一泓澄澈照人間，明月團團落古灣。不向奔流隨浪擊，獨持高潔伴雲閒。禪房夜靜留清鑑，閬苑仙歸墜碧環。每到軒前心轉逸，了無纖翳可相關。
穀城山松隠巖 鄭樵
青嶂迴環畫屏倚，晴窗倒入春湖水。村村叢樹綠於藍，列列行人去如蟻。新秧未插水田平，高低隴麥相縱橫。黄昏倦客忘歸去，孤月亭亭雲外生。
送芹齋 鄭樵
千載清風去不留，何人能伴赤松遊。乞骸直到骸歸日，告老須臨老盡頭。元亮園田何處有，向平昏嫁幾時休。湖州別駕發深省，掛却朝冠便自由。
題溪東草堂 鄭樵
春融天氣露微微，藥草葱芽脈脈肥。植竹舊竿從茂謝，栽桃新樹忽芳菲。天寒堂上燃柴火，日暖溪東解蝨衣。興動便携樽到嶺，人生真性莫教違。
湘妃怨 鄭樵
黄埃游輦轂，翳日冷旌旗。龍去攀髯遠，鸞孤對影微。魂沉江縹渺，淚染竹依稀。枯樹空千載，寒松已十圍。蘆花深月色，燐火劇螢飛。橫笛瀟湘暮，哀猿何處歸。
昭君怨 鄭樵
長謝椒房草，終爲薄命身。那教蘭蕙質，翻與雪霜親。臉膩勻脂淺，粧殘促恨顰。故知關北夜，無分漢南春。紅淚殘胡月，輕衣半洛塵。琵琶淒切語，愁殺路傍人。
輓通判黄子方 鄭樵
歌成薤露悲，秋草正離離。昔異修文事，今同鬼伯司。盾衰雙日落，夷惠兩風遺。衰俗吾無恨，親曾識紫芝。
昭君解 鄭樵
巫山能雨亦能雲，宮麗三千杳不聞。延壽若爲公道筆，後人誰識一昭君。
靈龜潭 鄭樵
泉心漱玉開心孔，山色挼藍熨眼花。著手摩娑溪上石，他年來訪汝爲家。
北山巖 鄭樵
西風曳曳片雲閒，一夜寒泉卧北山。倚杖巖頭秋獨望，稀疏烟壠是人間。
東山採藥 鄭樵
一掬金丹向晚風，山前草木盡龍宮。詩書便是神仙味，更笑行沖問藥籠。
過桃花洞田家留飲 鄭樵
偶促沼渚過山家，灼灼桃花噪暮鴉。是處竹籬環草屋，人間雞黍話桑麻。抱琴靜聽濤聲急，對酒閒觀月色奢。可笑南陽劉子驥，欲尋風土滯京華。
薌林閒居  其一 鄭樵
薌林蒼翠甚，極目可□詩。梅子風前落，杏花雨後移。清溪過半郭，孤月隠疏籬。寂寂雲山外，蕭然獨自知。
薌林閒居  其二 鄭樵
薌林蒼翠甚，霽色繞吾廬。四面鳥聲寂，一庭月影疏。有山皆入坐，無日不安居。好向牆東卧，看人獻子虛。
晨雨 鄭樵
東方斜未徹，暝色淡初分。宿鳥林中噪，淒風葉上聞。鐘鳴催過雨，星落避行雲。獨立草堂內，涓涓羣動紛。
夜雨 鄭樵
夜雨瀟瀟至，天寒擁敝裘。空床聽幻響，獨詠解深憂。次第園蔬潤，參差漁火幽。長江風浪息，何日放舟遊。
村雨 鄭樵
荒村常寂寂，小雨自涓涓。寒氣侵人急，野花入目妍。看山頻當戶，聽鳥倍難眠。萬事蕭條盡，空餘日暮煙。
澗雨 鄭樵
飄飄雨色亂，終日悞聞聲。釣客呼持笠，牧童喜啜羹。輕香樹下滿，餘響谷中清。爲謝登臨者，枕流洗耳傾。
滌愫  其一 鄭樵
枳棘何榛榛，猿狖不敢下。芳苓何燁燁，雹霜不敢灑。驊騮馳曲囏，舉足難寬假。所以古之人，犁鋤聊自把。
滌愫  其二 鄭樵
天命既倒懸，將身費椒糈。朝行畏日薄，暮行畏齟齬。娵娃雖見珍，衆嫭心未許。展轉溷餔歠，敢俟慶雲舉。
滌愫  其三 鄭樵
孤鳳落鷹巢，啼麟墜虎穴。未能脫蒙茸，安得出軒凸。迢遞空自倬，耀靈久已滅。褆身入三門，黽勉成吾拙。
滌愫  其四 鄭樵
修身以爲弓，矯思以爲矢。立義以爲的，亦云善擬議。嗚呼彼鴻漸，進德亦猶水。我如駕其說，木舌暢所指。
滌愫  其五 鄭樵
八荒有禮樂，塗民以耳目。五政不得加，七賦不能育。古今貴天常，最厭彼嬰犢。嗟哉生不辰，霑頂滋觳觫。
滌愫  其六 鄭樵
潛天以不策，潛心以不手。天人既和同，飛潛均不朽。吾生既病勞，未敢輕俯首。久幽不改操，旦夕謀杯酒。岷峨自沉冥，丘壑難爲後。
滌愫  其七 鄭樵
德行尊顔閔，股肱卑蕭曹。明哲知寢伏，文章亦弁髦。縱彼攀龍鱗，何如棹小舠。人生一世間，慎勿輕自豪。
滌愫  其八 鄭樵
賢者不飽食，何爲仕與農。聖人不詭時，何爲世所宗。顯晦既有因，盛衰亦偶逢。先秋而後春，俄頃自雍容。
滌愫  其九 鄭樵
金革久不息，遐方徒憚指。誰爲民請命，皇天猶未喜。茂德自不綏，眷眷我梓里。傷哉古王道，樵夫亦冷齒。
滌愫  其一○ 鄭樵
嗟余本固陋，湛身入花渚。未製芙蓉裳，已習離騷語。綽約雖多姿，涕零何如雨。季夏遭繁霜，天寒不可禦。
家園示弟槱  其一 鄭樵
天下輕黄憲，居鄰孰戴良。暴田安足較，散絹未爲狂。失劍羞余里，還牛讓古鄉。家風留不墜，少賤自翱翔。
家園示弟槱  其二 鄭樵
竹床讀史慣，土銼勿粘塵。灑掃王維德，澆鋤郭太仁。使才看著屐，有道驗時薪。小物汝知謹，同心作古人。
家園示弟槱  其三 鄭樵
每恨紈綺子，交遊半博徒。棄家尋有道，舍命事名儒。風雅非難及，今人貴與殊。夜深何所囑，囑汝似狂夫。
家園示弟槱  其四 鄭樵
讀書經百卷，見影豈須驚。中夜山精笑，寒燈草魅爭。脫冠神采足，擲樏眼光明。面壁吾常事，菴題天耐名。
家園示弟槱  其五 鄭樵
佻達憑豪族，疏狂自克家。看人呼狗竇，縱我泛漁槎。鑿穴安蜂豕，穿籬避管笳。如能癡勝黠，寒食賀騮驊。
家園示弟槱  其六 鄭樵
誰使余爲墨，朝朝哭染絲。獵鷹才子累，殺虎古人癡。早信山宜面，休嫌谷可移。日光圖史滿，炳燭却驚遲。
家園示弟槱  其七 鄭樵
學儉誠佳事，慳名豈足居。寫多崇厚論，讀廢絕交書。結客饒傾産，破貧累賣車。前人家訓在，孫孔未全疏。
家園示弟槱  其八 鄭樵
隻身空後死，千卷未酬恩。不辱看來世，貪生托立言。無家稱馬糞，何史世龍門。負石今愁晚，中宵弔屈原。
夏日題王右丞冬山書屋圖 鄭樵
壁間颯颯松濤起，□□□□□氷冽。呼燈始見王右丞，毫毛矜貴逞奇傑。揮灑冬山書屋圖，巖壑幽櫺坐高哲。數筆蕭瑟天貌寒，不盡枯枝不盡雪。高崕崛曲形淒肅，驅禽逐獸但松竹。傍有一水白於峰，千頃奔茫日難昱。絹外似覺風慘激，大江盡斷船相逐。室中之人淡如菊，長年手携一卷讀。窗外蒼虬恣飛瀑，欲奪造化齊冷燠。天下無幾焦孝然，當世寧更有梅福。苦吟抱膝此何人，乃肯蕭條立煉谷。古今書畫技總微，貴有嶔崎生眼目。我聞孫登居北山，隆冬披髮以自覆。又聞昔賢暑重裘，六月御車鄙王侯。二公氣岸皆千里，朗月白霜胸際浮。名士逆天天不怒，冬景能暖夏能秋。千載斯人不可致，我於畫間得其意。揆向高飈遠遠至，筆光墨汁俱吐棄。但懸此幅清吾心，千巖炎伏曦景熾，布褐推車我不避。
弔采石渡頭將軍 鄭樵
石頭城下何紛紛，將軍疋馬氣如雲。金鼓死兮弓矢休，勢失英雄不自由。風淅淅兮月沉沉，荻花滿岸江水深。千年江水留明月，一片將軍報國心。
採茶行 鄭樵
春山曉露洗新碧，宿鳥倦飛啼石壁。手携桃杖歌行役，鳥道紆迴愜所適。千樹朦朧半含白，峰巒高低如几席。我生偃蹇耽幽僻，撥草驅煙頻躡屐。采采前山慎所擇，紫芽嫩綠敢輕擲。龍團佳製自往昔，我今未酌神先懌。安得龜蒙地百尺，前種武夷後鄭宅。逢春吸露枝潤澤，大招二陸棲魂魄。
秋水歌 鄭樵
年年秋水崩江石，秋水年年連天碧。山中草木盡號呼，江外魚龍輕虛擲。既憐茅屋化飛蓬，又嘆蝦蟆共枕席。人生變化不可知，且聽秋風吹蘿薜。
負耒歌 鄭樵
煙冉冉兮雨紛紛，負耒耜兮出柴門。出柴門兮踏行雲。茫茫山色天未分，相率歌吟兮樂耕耘。
插秧歌 鄭樵
漠漠兮水田，裊裊兮輕煙。布穀啼兮人比肩，縱橫兮陌阡。
餉饁歌 鄭樵
提筐兮阡陌，花紅兮衣白，步遲遲兮心迫迫。行至止兮嗟于役，低聲相勞兮日其夕。
漫興  其一 鄭樵
野鳥日啼戶外，凉風時入簾間。老夫夢後欹枕，稚子病中解顔。
漫興  其二 鄭樵
陋巷顔回早死，柴桑陶令長生。達觀千載兒戲，厭見一時利名。
漫興  其三 鄭樵
門前半畝禾苗，日午翠色可描。笑問耦耕沮溺，何勞蓑笠終朝。
漫興  其四 鄭樵
今古去來有數，乾坤闔闢無涯。人生行雲流水，處世運甕搬柴。
漫興  其五 鄭樵
初秋一雨新凉，子夜長吟未央。階下花枝冷艷，堂前佛火微茫。
漫興  其六 鄭樵
壺山八面蒼翠，蘭水一泓漣漪。容我放歌問渡，憑誰拄杖支頤。
漫興  其七 鄭樵
空山無人堅卧，冷竈有飯晚餐。安得原憲與語，雪霜不受天寒。
漫興  其八 鄭樵
花下閒傾濁酒，人前莫道清貧。殘生全無奢願，歲月徙倚竹筠。
漫興  其九 鄭樵
臨水時思下釣，閉門聊學吞羶。一身苦樂無定，萬事安危有天。
漫興  其一○ 鄭樵
鄰沽數盞微醉，坦腹北窗短眠。風送松濤聒耳，驚回夢蝶翩翩。
福寧州藍溪寺前蒙井 鄭樵
靜涵空碧色，瀉自翠微巔。品題當第一，不讓慧山泉。
建炎初秋不得北狩消息作 鄭樵
昨夜西風到漢軍，塞鴻不敢傳殷勤。幾山衰草連天見，何處悲笳異地聞。犬馬有心雖許國，草茅無路可酬君。微臣一縷申胥淚，不落秦庭落暮雲。
觀除夕火爆 鄭樵
駒隙光陰歲已殘，門門竹爆共團欒。燒成焰焰丹砂瑰，碎盡琅琅碧玉竿。喚轉韶光新景燠，辟除惡魅舊時寒。主人從此占佳瑞，再入爲霖灑旱乾。
百丈山 鄭樵
疊嶂聯屏飛遠近，風情物色有餘涯。回頭四顧東西地，多少礪山壯帝家。
句 鄭樵
官似馮唐能老去，節如蘇武不生還。
避地傷春六絕句  其一 葛立方
一年春事又闌珊，可惜芳菲愁裏看。慎勿掃花供餵馬，惱人秀色自堪餐。
避地傷春六絕句  其二 葛立方
洛陽宮闕半成灰，草草花枝濺淚開。國色天香消息斷，粧臺誰奉紫金杯。
避地傷春六絕句  其三 葛立方
枯藤六尺步長阡，客裏韶光絕可憐。好著青楓重試火，西陽三日突無煙。
避地傷春六絕句  其四 葛立方
碧羅天宇亂花稠，搔首花陰只重愁。頭上無貂堪換酒，開箱頼有驌驦裘。
避地傷春六絕句  其五 葛立方
石門連日動征鼙，花柳無情自繞谿。回首故園今好在，杜鵑花落子規啼。
避地傷春六絕句  其六 葛立方
菖葉青青杏蕊新，牛耕白水一犁勻。蒨裙窺愛疏籬晚，不是沉香倚太真。
和盧叔才食蛹  其一 葛立方
綠柘林中聽晚繅，聞將煮蛹當持螯。何須有繭大如甕，救得妻兒啼與號。
和盧叔才食蛹  其二 葛立方
開箔團團雪滿床，桃漿灑盡煮蘭湯。微軀分合葬君腹，報答君家三畝桑。
天寶三絕  其一 葛立方
凝碧池頭弦管聲，秋槐落葉若爲情。王維空詠朝天句，誰似當年雷海青。
天寶三絕  其二 葛立方
翠輦重登勤政樓，紅桃依舊唱凉州。但知玉笛傳佳曲，不記鈴聲動客愁。
天寶三絕  其三 葛立方
綷縩黄裙墮遊水，斕斑錦襪委嵬山。臂環留得知何用，羞殺新豐謝阿蠻。
携家避地  其一 葛立方
菟裘真可老，飄寓失初心。去去家山遠，行行澤國深。光陰三翼過，情緒二毛侵。何日干戈定，鷗盟得再尋。
携家避地  其二 葛立方
生身恨晼晚，喪亂適吾遭。百歲大槐過，三年空谷逃。平羌無上策，醫國付羣豪。年大傷蓬轉，愁城破濁醪。
避地復歸故鄉 葛立方
二老堂邊花作林，不愁酒竭貰貂金。宗人避世散還聚，才子哦詩絕復尋。莫話衣冠一酸鼻，回思戎虜幾寒心。半墩仙隠吾廬在，人認桃源雞犬音。
沿檄省親復還書呈叔能同官 葛立方
雲間霅水往來航，風雨幾番騰客裝。子職廢供一旬劣，官事不了三春强。去時園花初放白，歸日江梅如許黄。少復須之又西指，薰風一舸在迴塘。
鹽倉作呈叔能同官 葛立方
平生懶作子公書，俛首銓曹一紀餘。第有神馳招隠館，久無夢到承明廬。文字真宜覆醤瓿，技能只合服鹽車。清才弗悟亦塵役，早晚促君登石渠。
直孺叔用韵見贈再和爲謝 葛立方
異時黌舍共翻書，黄卷相從樂有餘。十載乖離馳別夢，半生漂蕩失吾廬。飲江偶脫胡人馬，並海欣逢長者車。軟語蟬聯相勞苦，羈遊無緒領勤渠。
次韵陳文仲探梅二絕  其一 葛立方
小園邈在古城陰，爲愛寒葩杖屨尋。却笑含章簷下客，對花熟睡亦何心。
次韵陳文仲探梅二絕  其二 葛立方
低枝垂蕊逗疏陰，不學髯龍幹百尋。此去江南知幾驛，只今誰動故人心。
張千里惠詩次韵  其一 葛立方
十年風攪海波翻，未報穹廬氣踴山。且把毛錐覷天巧，異時方叔要威蠻。
張千里惠詩次韵  其二 葛立方
筆端玉筯更銀鈎，胸次三墳復九丘。兒輩政憂書種斷，靈膠忽至鳳麟洲。
張千里惠詩次韵  其三 葛立方
芝蘭楚楚峙庭階，不集尋常村裏來。新蔡門前說甘露，也應入細視庭槐。
大人遊千金訪張仲宗以守舍不得侍行用仲宗韵二首  其一 葛立方
古寺依煙艇，一篙春水深。石壇幡轉影，玉殿磬流音。客有張公子，僧皆支道林。行行雲水窟，幽夢渺難尋。
大人遊千金訪張仲宗以守舍不得侍行用仲宗韵二首  其二 葛立方
聞道千金好，幽人已奠居。森森松繞寺，㶁㶁水循渠。旅泊未妨酒，長饑猶著書。謫仙詩酒地，今尚指匡廬。
和叔才餉酒 葛立方
百事不掛眼，一尊難暫忘。伻來頒酒聖，客至引杯長。桑落開新甕，崑崙接舊觴。鵝兒黄液重，象鼻碧筩香。銀海俄增量，金罌可配漿。蟻浮甘瀲灧，石飲見溫良。世事紛忘去，詩情合得嘗。醉來庭宇眩，醒後竹陰凉。釀鄙平原縣，鄰防吏部郎。糟丘誠可老，不用爾殽將。
次韵蔡仲平察院中秋  其一 葛立方
素魄經秋分外明，桂枝濃傍蕊淵清。人寰散影千山白，愁絕村村砧杵鳴。
次韵蔡仲平察院中秋  其二 葛立方
不是銀河隠半輪，滿天散彩絕埃塵。幽懷想得如羅隠，耿耿相看似故人。
次韵仲平病間齋祠  其一 葛立方
居士彈一指，森羅萬象皆。聊傾三昧酒，不奉八關齋。雨罷簾初捲，山迎闥自排。蕭然忘世慮，心境兩相諧。
次韵仲平病間齋祠  其二 葛立方
病間百念屏，寒窗無與皆。吾公那窟室，學士且高齋。今日明粢徹，詰朝閶闔排。猶尋淡生話，泚筆當俳諧。
次韵林梅卿吏部遊湖 葛立方
竟日關心朱墨間，西湖好在且偷閑。光凌萬頃摇銀海，興愜千鍾倒玉山。未辦綵毫書側理，只愁赤壁下烏蠻。客兒忽墮池塘句，格律都高漢以還。
周元舉侍郎梅花次韵三首  其一 葛立方
不隨羣卉艷陽天，幾樹孤芳玉磵前。陸凱何妨餉范曄，綠華端合伴羊權。憂虞莫問兵戈滿，賞玩要須酒盞先。雖是廣平心似鐵，也應作賦詠蕃鮮。
周元舉侍郎梅花次韵三首  其二 葛立方
山村疑有散花天，五出瓊瑶忽滿前。閨女傳香得韓壽，宮娥濡蠟照公權。賞心共付尊中美，索笑誰爲席上先。它日成陰子如豆，不堪對酒割芳鮮。
周元舉侍郎梅花次韵三首  其三 葛立方
怪底窮冬凜冽天，一枝香艷媚尊前。未應黑帝專司殺，誰道青陽獨斡權。冷伴素蟾斜弄影，輕飛么鳳欲相先。坐中人是王夷甫，幽韵清標兩鬭鮮。
次韵洪慶善同飲道祖家賞梅  其一 葛立方
末上風光驚老眼，斬新香韵惱騷人。霜晴日淡虛庭裏，玉骨幽貞不嫁春。
次韵洪慶善同飲道祖家賞梅  其二 葛立方
麝臍飄馥來疏蕊，霜女將寒墮瘦枝。數朵臘前舒冷艷，催花羯鼓未應知。
次韵洪慶善同飲道祖家賞梅  其三 葛立方
寒葩脈脈畫堂新，同是巡簷索笑人。獨把幽姿伴冰雪，舒花結蕊不關春。
次韵洪慶善同飲道祖家賞梅  其四 葛立方
立盡黄昏賞玉肌，月華無語上疏枝。絕憐熟睡含章畔，無限花飛總不知。
遊衢州烏巨山乾明寺 葛立方
烏巨山前談實諦，江郎巖畔逗真機。白虹示滅知何處，去採山桃又不歸。
次韵劉卿任飲散感秋之作二首  其一 葛立方
雲子登場賽鼓讙，村南村北盡黄冠。幾聲乾葉下碧甃，數尺瘦山浮畫欄。水落野橋魚網掛，月懸煙浦鵲枝寒。新秋愁絕他鄉客，衣带年來如沈寬。
次韵劉卿任飲散感秋之作二首  其二 葛立方
華堂不料著野客，菲屨底同章甫冠。鷗外翠光清醉眼，尊前爽氣動危欄。霜沉紫荇玉奩闊，風脫丹林煙髺寒。百榼香醪消萬斛，酒中跌宕頼君寬。
小酌以詩招道祖分茶 葛立方
寶胯開緗葉，香塵墮柘羅。湯鳴簷雨細，盞占隴雲多。連日伊蒲塞，今朝熱洛河。春風入詩腹，五字與君哦。
九日慶善示詩次韵 葛立方
眼明逢九日，習氣自多生。官冷有閑趣，花開無世情。玄囂何許是，素滻第存名。百歲風狂似，東籬且掇英。
比訪叔才旋蒙賜詩以貧不能留客爲愧次韵 葛立方
一舸風帆放晚秋，訪君幽巷卜淹留。綠摇岸柳容如舞，碧蘸溪毛美可羞。喜見林宗鑾爲輟，久欽阿大語難休。士貧雞黍無勞具，謀食何如道可謀。
和道祖韵 葛立方
未落天狼未止戈，誰能頻擊唾壺歌。弈棋聊欲消憂耳，飲酒無如作病何。孫紹那憂卿太少，退之莫歎日無多。菟裘已向菁山卜，從此棲遲到髮皤。
大人築室將畢道祖亦作宅基治園作四詩示道祖  其一 葛立方
習隠肯回駕，求榮難著鞭。有心營綠野，無夢到凌煙。盞斝花開裏，簷楹雁落邊。冰清仍玉潤，共此一山川。
大人築室將畢道祖亦作宅基治園作四詩示道祖  其二 葛立方
蓬轉欣小定，泛金非我鄉。買田無好畤，共宅有清漳。菱罷水天接，風來花草香。邗溝風月地，怊悵隔參商。
大人築室將畢道祖亦作宅基治園作四詩示道祖  其三 葛立方
兩第屹相向，幽園卑辟彊。君方林上塢，吾亦沼橫洋。鑿翠闢窗戶，入天棲棟梁。東屯寒月夜，老杜只茅堂。
大人築室將畢道祖亦作宅基治園作四詩示道祖  其四 葛立方
世事只如許，幽居誠樂哉。報安知楚竹，索笑得江梅。岸放平湖入，窗邀遠岫來。兩家車馬地，莫遣染蒼苔。
風起 葛立方
炎蒸困鉗釱，虎嘯漏天機。樹杪忽垂髻，榴邊今污衣。草鳴溪水立，帆飽客船飛。更設琉璃簟，瓜茶遲落暉。
十月十四夜三鼓壺天月色佳甚以詩招道祖 葛立方
壺天有勝事，玉宇浄纖埃。有意嚼復嚼，今宵來不來。山公須酩酊，令史莫咍臺。明月隔溪共，只今腸九回。
次韵道祖書懷 葛立方
白雲深處縛柴荆，一壑灣環似有情。志氣蕭娘並呂姥，年華張丈與殷兄。濁賢清聖時同酌，上尾平頭得共評。莫問鶴翎由啄菢，此心久與白鷗盟。
次韵法觀送紅梅栽 葛立方
羅襪初凌一水間，霜深應怯夜來寒。含章簷下渾冰雪，却要騷人带醉看。
胡樞橫山堂  其一 葛立方
鬰葱佳氣龜食墨，霧閤雲窗丹雘新。玉碗金杯有微玷，瑶林瓊樹無纖塵。枕溪飽度國山日，橫海小乖朐水春。上古乾坤隨處有，素琴濁酒且關身。
胡樞橫山堂  其二 葛立方
雲夢胸中吞八九，了無官事苦相關。廟堂曾引五星縷，巖壑今疏八節灘。鳥織白雲機杼闊，溪喧蒼石杵碪寒。東山難戀山中相，梅子枝頭正著酸。
胡樞橫山堂  其三 葛立方
朱甍碧瓦市廛遠，繞舍泉啼山復橫。勝處爭長渾僕妾，亂來有此幾公卿。巳公茅屋實父子，裴氏午橋真弟兄。竟日倚欄天外眼，世間軒冕一毫輕。
胡樞橫山堂  其四 葛立方
春過木濃山轉翠，旱餘湍減石添痕。主人正自笏拄頰，客子底容裾撇門。好鳥傍人窺野核，亂雲釋嶠落芳尊。真成命駕輕千里，李杜文章得細論。
胡樞橫山堂  其五 葛立方
天然平遠染百幅，泚筆底須東絹傳。窗戶吐吞新日月，風煙出沒舊山川。白公築室地三一，楊子草玄文五千。筋力尚堪驅使在，異時重泛白蘋船。
連日灌畦蒔菜廢作詩 葛立方
莫問新來額插犀，了無魂夢到金閨。平頭上尾慵搜句，重後輕前且灌畦。正自無人嘗鼎臠，不如有客辦萍虀。庾郎三九同芻豢，野薺從教施五溪。
送李元孟赴湖南漕屬 葛立方
君忽湘潭去，斜陽催馬銜。將無衝白髮，正坐此青衫。暑雨驅魚婢，薰風入鱟帆。南來衡嶽雁，引領望書函。
疏慵 葛立方
閑處著疏慵，鮮鮮幽桂叢。讀書聊竈北，避世且牆東。市駿卑蘇代，求徵謝子公。丹心阻閶闔，欲付小心風。
題卧屏十八花 姚黄 葛立方
抗旌汾浦根移白，豎箔藍關花染紅。欲識龍媒空萬馬，宮袍黄挾御爐風。
題卧屏十八花 八仙 葛立方
瑶林瓊樹非人世，種得仙花雪作團。后土祠邊還寂寞，只今空對畫圖看。
題卧屏十八花 榴花 葛立方
琴軫含房風未吹，盈盈脈脈度炎暉。怪來一夜丹鬚拆，杯酒新翻阿措衣。
題卧屏十八花 薔薇 葛立方
香風細細入東榮，嫩刺柔條疊絳英。飛下神霞緣底事，剪來曾倩董雙成。
題卧屏十八花 杜鵑花 葛立方
雲昏水暖草萋萋，空谷無人獨杖藜。却憶西江石樓老，送春花下子規啼。
題卧屏十八花 牡丹 葛立方
北廊東院滿畦栽，嫩紫輕紅次第開。直與戎葵較多少，二千里外一枝來。
題卧屏十八花 山茶 葛立方
十月幽園開曉風，層層絳蕊艷芳叢。江南只慣收鷹爪，誰顧山前鶴頂紅。
題卧屏十八花 梅花 葛立方
含章英落佳人睡，却月香殘水部詩。何似江南覓春信，和香先得最南枝。
題卧屏十八花 蜀葵 葛立方
傾心小圃陽初照，束火中庭雨不霑。裊那腰支渾欲舞，好令韓偓賦香奩。
題卧屏十八花 杏花 葛立方
頼鄉仙種手親栽，春閙枝頭滿意開。正拂文君酒壚上，莫教蜂蝶等閑來。
題卧屏十八花 酴醿 葛立方
玉骨檀心不肯粧，牽絲引蔓過東牆。政須把酒酬清艷，莫待幽香閟枕囊。
題卧屏十八花 海棠 葛立方
濯錦江邊雨露勻，杜鵑啼血染香繒。自緣佳處詩難貌，可是無花開杜陵。
題卧屏十八花 黄菊 葛立方
秋入重陽氣倍清，東籬採菊眼偏明。杯中要作茱萸伴，不是湘纍餐落英。
題卧屏十八花 芍藥 葛立方
沉水飄香透蕊塵，紅燈爍爍一枝春。鼠姑倚檻雖無頼，未肯甘爲近侍臣。
題卧屏十八花 桃花 葛立方
細看裂錦又蒸霞，黄師塔前江上花。折得一枝明老眼，與兒洗面作容華。
題卧屏十八花 苣霜 葛立方
密葉高叢傲歲寒，殷紅膩綠映江干。沉香亭畔無消息，頼有霜前秋牡丹。
題卧屏十八花 牽牛竹 葛立方
高節本爲青女伴，牽牛弗悟配龍孫。孔融天下無雙士，並坐尊前對虎賁。
題卧屏十八花 白菊 葛立方
天上新栽琪樹枝，拖雲带月下瑶墀。須知正自真仙種，豈是金鈿未染時。
不飲 葛立方
蒲團藜杖屋三間，世故真成觸與蠻。但有雲山供送目，儻無尊酒亦開顔。吳宮雪紵鶴翎散，歷社風荷象鼻彎。老子何曾持入夢，百年鼎鼎鬢毛班。
月蝕 葛立方
六月炎歊氣鬰蒸，緣空寶鏡沒埃塵。長歌不見徘徊影，並出初無齟齬輪。麟鬭何因識星度，鵲飛誰復見天津。春秋不著誠非異，毋惑東家號素臣。
十一月十日酒散已二鼓與千里步月因至水堂  其一 葛立方
雪後泥方凍，酒闌寒少威。傍雲生夜月，喚客出柴扉。籬敗犬聲合，街閑人影稀。石欄山幾尺，暝靄只依依。
十一月十日酒散已二鼓與千里步月因至水堂  其二 葛立方
夢入千家枕，寒聲薄水堂。溪山渾著月，梅竹半封霜。夜榜響葭浦，寒魚跳石塘。可憐清絕景，夜夜屬漁郎。
十一月十日酒散已二鼓與千里步月因至水堂  其三 葛立方
杖策踏霜月，滿空煙霧浮。蒼顔酡蟻酒，黑帝避貂裘。太液池臺晚，廣寒宮殿秋。歸來清耿耿，未省喘吳牛。
冬至小雨踏泥出謁 葛立方
葭灰動玉琯，絲雨慘良辰。幽巷未通屐，高人猶墊巾。底忙持爵里，衝冷候比隣。猶勝邯鄲驛，燈前影伴身。
聞歌二絕  其一 葛立方
初唱城闉雁影寒，玉喉䆗窱嚲雲簪。小叢底處傳歌樣，供奉梨園人姓南。
聞歌二絕  其二 葛立方
月明如鏡酒如空，響谷清聲出漢宮。怪得中庭紅葉墮，琉璃帳底唱迴風。
有感  其一 葛立方
將軍塞上誇三箭，學士堂中記八磚。正眼觀來都是幻，月明羣蟻在花氈。
有感  其二 葛立方
莫將橫笛衒柯亭，豈解穿雲裂石聲。湘水老翁那復見，世間誰數呂筠卿。
有感  其三 葛立方
但知鬼目爲芝草，誰信羚羊破佛牙。娘子阿姨何處辨，時人識賣假金家。
操葉舟凌巨浪訪道祖  其一 葛立方
一牛鳴處是君家，乘興煙蓬蹴浪花。銀浦流雲新得路，人驚仙客在浮槎。
操葉舟凌巨浪訪道祖  其二 葛立方
一頃煙波渺太空，獨操蓮葉破青銅。炊煙不動無桐甑，底處求僧與二童。
春日野飲 葛立方
十載干戈僅脫身，殘年重作太平民。杯鐺有趣於中好，花柳無情分外春。不遠上元新甲子，肯將短筆怨庚寅。從教蕙帳驚猿鶴，却欲重彈冠上塵。
余赴官宮庠與道祖通判久聚乍散每有懷想作詩五十韵道二十餘年出處寄呈 葛立方
初拜清揚日，菰城荻始芽。家聲璜出渭，駿氣馬生洼。博識該三篋，宏才記五車。高明挈日月，文彩炫雲霞。結友方傾蓋，連姻復附葭。鳳軿銀燭映，鸞扇綵雲遮。去作南陽別，俄成澤國賒。浚都先玉轡，濉水會仙槎。我止邗溝第，君歸霅水涯。枌關方弛檐，毳幕忽鳴笳。茂苑依城堞，菁山隠谽谺。林巒迷霧豹，鼓吹只池蛙。宇宙焦先室，庖厨蔡樽茄。旋聞翦蛇豕，却共注魚蝦。經笥精藍肄，辭鋒試席誇。棘闈排勝陣，楓殿趁朝赮。聯籍攀丹桂，連名擬墨緺。枕溪同擇勝，築室共崇窊。許邁通懸霤，何君住若耶。奇礓爭磊砢，嘉卉鬭紛葩。風入黄蘆浦，煙橫白鷺沙。鷁舟行櫂短，蟻酒酌尊污。覓句文詞競，枰棋笑語譁。山深陪杖屨，林僻預瓜茶。歌放卑王豹，琴閑鄙瓠巴。朝遊趁奔鹿，暮宴起棲鴉。溪上方霏屑，山陰遽及瓜。殿訶紛候吏，罄折擁晨衙。踴躍良朋賀，睢盱野老呀。銅章輕擲置，銀紱嗣榮加。還與牛同皁，寧嗟鳳在笯。歸來齊靖節，隠去類祁嘉。鴆堇功名會，膏粱釋梵家。果因流菜葉，倏爾認桃花。杜口傷鳴雁，持鉤出睡蛇。少多臨濟棒，生死秘魔叉。蔬食期羹芋，蓬心正倚麻。一朝牽吏鞅，瑣質濫京華。宮邸便清佚，官曹懼過差。學無裨稚騃，儒或變淫奢。仰德勞心膂，陳情費齒牙。幸蒙魚網細，數寄雁行斜。凝望千巖阻，何因兩槳拏。身脩誰琢切，詩病孰疵瑕。縮地今無費，移山第覓夸。願憐魚蓄榭，莫惜馬頻檛。驥尾終期附，牛鳴幸不遐。清標如會覿，羈旅失悲嗟。悃愊煩青鏤，淒涼倦絳紗。聊須哦短句，緘印錦谿砂。
宮庠旅泊 葛立方
客裏絕經營，清心摧五兵。功名兩蝸角，田舍一牛鳴。行止成阿唯，榮枯略弟兄。欲攄今日意，聊仗五言城。
奉祠太一 葛立方
鼕鼕鼛鼓不勤民，幻出琳宮遠世塵。風咽唄聲金殿邃，日移幡影石壇新。雲軿摇曳來三境，霧帳淒迷妥十神。堪笑茂陵成左計，虛將棗脯候秋春。
次韵陳廷藻戶部西湖快目堂之集 葛立方
冰壺影裏集朋從，三雅同傾共一中。相與文楸看飛雹，不須舞袖覓驚鴻。雲邊鳥道古來寺，煙際漁舟何處翁。竟日追歡難卜夜，只緣身在省牆東。
周元舉待制挽歌詞  其一 葛立方
平生器業負經綸，誰謂公才不秉鈞。讜論十年持紫橐，仁聲三郡駕朱輪。龜文豈是背無甲，駒隙俄驚歲在辰。宅夾清漳親義重，佳城引脰涕霑巾。
周元舉待制挽歌詞  其二 葛立方
手開榛棘啟雲扃，淳古胸懷到大庭。坐脫老龐那問日，自銘小杜不占星。牛頭吉兆空形夢，馬鬣新封遽妥靈。謦欬從今成永訣，欲瞻遺像只丹青。
次韵周少隠梅花三絕  其一 葛立方
蠅館先生心若灰，猶憐梅蘤傍牆栽。瀛洲快覩春風面，却笑江南苦未開。
次韵周少隠梅花三絕  其二 葛立方
聞說青腰夜雨霜，水沉山麝洩寒香。西湖處士多標榜，端的包羞是海棠。
次韵周少隠梅花三絕  其三 葛立方
化工巧綴一枝斜，點玉凝酥碎疊紗。待得春來開滿樹，何如忍凍雨三花。
試院和陳蕃仲酴醿兩絕  其一 葛立方
芳心玉面出蠶叢，骨醉先生酒盞中。白髮病翁新止酒，枕囊猶覬夢魂通。
試院和陳蕃仲酴醿兩絕  其二 葛立方
幽姿不分小山叢，合在江梅季孟中。香破鶴林真囈語，肯教七七擅神通。
送胡汝明待制赴鎮桂林 葛立方
今代人中傑，攄忠久贊襄。摛文揮鏤管，積學儷青箱。體道經爲笥，臨機智作囊。威名知草木，義勇震戎羌。玄女傳符舊，黄公授略長。投壺祭征虜，納策蔡中郎。暫解淮西印，來浮霅水航。求田多好畤，卜宅類清漳。寄興紅塵外，追歡錦瑟旁。醉酣容偃鼠，吟詠許寒螿。邂逅升徐榻，夤緣上孔堂。周旋略名分，眄睞沐謙光。細札俄頒命，真儒起幹方。地寬連五嶺，權重讋三梁。油戟明朝日，銛戈耿夜霜。桂林飄黝粒，荔蒲劈瓊房。來暮歌廉袴，遄歸覲舜裳。謀謨多妙簡，夢想獨難忘。烏府思忠藎，丹墀渴對揚。一言蘇品類，三接屈皇王。沙水猶含凍，江梅漸放香。行行携部曲，去去背雲鄉。劈箭飛征櫂，牽繩黯別腸。平居膺刻畫，祖送倍淒涼。睿意興邦急，人材敵國强。竚觀揚渙號，爰立上巖廊。談笑妖氛靜，經綸寶祚昌。小人簪履舊，枯卉徯春陽。
冬至後雪 葛立方
客寐失通宵，寒聲動泬寥。雲容頹玉宇，雪陣攪層霄。點點楷灰落，亭亭柳絮飄。文窗斜擊紙，老樹巧裝條。墮嶺篩寒髻，凌波洒碧綃。風狂初索索，雨細漸瀌瀌。入酒應愁凍，當爐覺易消。蕭森聲勢密，飄瞥路岐遥。蓑冷翁仍釣，山迷客罷樵。裁紈鋪縞素，脩月屑琨瑶。市小瓊樓合，時和玉燭調。三章歌睿製，五板賀寒朝。吠犬驚南嶺，騎馿憶灞橋。終南憂壓腦，少室衒齊腰。嗟我星霜老，經時鬢髮凋。摘蔬和凍煮，收葉带蘇燒。路滑難求馬，衣單悔貰貂。暖寒誰掃徑，莫負紫金蕉。
次韵陳元述見寄謝茶  其一 葛立方
年來直欲配茶神，石鼎山泉日日親。竹裏烹煎嗤左計，舌端緜味認前塵。書林坐攪枯腸讀，酒所渾消玉頰春。曾飲日邊甘露碗，沙溪難遣亂吾真。
次韵陳元述見寄謝茶  其二 葛立方
露窠那畏主林神，小摘筠籃手自親。旋轉注湯雲作脚，繽紛出磨麴爲塵。睡魔已戰三竿日，詩社聊嘗一信春。不把膏油塗首面，要須色裏認天真。
次韵陳元述見寄謝茶  其三 葛立方
青縷宜嬰石穴神，薑鹽藙橘豈容親。湯鳴鼎甗颼颼響，末下刀圭瑟瑟塵。火裏槍旗俱發妙，胸中梨棗不妨春。柳州佳句誠堪誦，滌慮還源更發真。
次韵程天游敘舊 葛立方
太學虀鹽愴語離，半周甲子定何之。霜空過雁我宴坐，雲路看鴻君賦詩。鄙吝政憂陳仲舉，談諧喜值庾元規。東鄰更有程居士，鼎足論文妙一時。
天游以前韵賦雪詩走筆和 葛立方
剪水飛花下玉墀，駝裘忍凍一窺之。寒侵鑿落豪呼酒，冰合陶泓懶賦詩。嵩嶺齊腰緣個事，剡谿鼓棹欲何規。唯欣嗣歲千倉積，玉燭調和運四時。
章氏園小集荷池上  其一 葛立方
一金營雅集，荷濕露香濃。鳥起驚歌扇，雲移落酒鍾。碧筩彎象鼻，翠釜出駝峯。百歲風狂似，無因繫六龍。
章氏園小集荷池上  其二 葛立方
鉗釱困殘暑，杯鐺方興濃。歌舞趁晨版，歡呼從暮鍾。風聲回立鵲，雲影墮奇峯。行酒有佳麗，未須煩八龍。
次韵伯父工部見慶塵忝之什 葛立方
江夏無雙舊姓黄，末科容我出寒鄉。人間學子垂垂老，天上丹枝恰恰芳。避地本安元結洞，擁書猶記贊公房。豈知今世持衡者，不聽更籌聽織芒。
接伴賀天申節北使至闕 葛立方
流虹壽節慶升平，嵩嶽遥呼萬歲聲。毳幕奉琛充日闕，綵船卷旆息雲程。九天鎬宴歡魚藻，重譯賓筵詠鹿苹。聞有芝泥還餞客，淮山佳處擬班荆。
送伴回至平江舟中與元覽試茶 葛立方
壑源春色起雲阿，拂拂輕塵動柘羅。騎火已驚官焙早，注湯還鬭乳花多。清風兩腋添詩興，紅日三竿戰睡魔。燕頷未能飛食肉，腹中藜莧且摩娑。
正月十日小園瑞香盛開 葛立方
天上新春破，奇花照野塘。靈苞洩蘭麝，仙骨傲風霜。未放攢丹粒，初開散粉囊。亭亭欹寶檻，戢戢動香房。廬阜移僧鉢，平泉出相堂。欒枝識嘉種，桐葉認真香。左紫空西洛，辛夷謾楚湘。邀賓須醉賞，莫訴引杯長。
子直近日畫筆稍進而棋似倒長作詩戲之 葛立方
沈郎終日掩柴扉，遊藝雖多道日肥。東絹丹青真得髓，文楸黑白要知機。筆添龍眼防頹壁，陣合魚麗孰解圍。暇日杖藜須過子，一枰贏取畫圖歸。
比賦棋畫詩蒙子直次韵復和 葛立方
東床高韵畫兼棋，不比尋常似瓠肥。莫向謝安爭別墅，自同劉子得天機。翻成小窟乖三捷，規出神光詫一圍。二事相從真可樂，籃輿訪子殆忘歸。
園中新疊假山 葛立方
萬花爭放辟彊園，九仞功成對竹軒。鼇負崇基凌象緯，虎蹲深徑列兒孫。欄雕結綠籠芳砌，樹剪琉璃破綠痕。水遞畦丁飛瀑墮，煙吹童子亂雲屯。日晞絕頂金莖露，雨漲虛坳玉女盆。只欠五城樓十二，便應人指是崑崙。
禮部尚書洪公挽歌詞  其一 葛立方
沙場握節仗時髦，說舌縱橫小六弢。委質肯輕從晉鼓，摛文空見泣秦牢。冷山韵語名如斗，蓮濼危言命若毛。豈料歸朝纔十稔，白楊聲裏壽原高。
禮部尚書洪公挽歌詞  其二 葛立方
守節冰天十五霜，歸來飛語又炎方。正欣射雁還幽窖，旋復飛鳶墮瘴鄉。位不當材僅喉舌，壽難酬德遽膏肓。八龍共侈荀門慶，雖厄龍蛇殆不亡。
禮部尚書洪公挽歌詞  其三 葛立方
高材博識服簪紳，玉樹瑶林絕點塵。氏族源流推肉譜，春秋褒貶藉調人。膝間韵磬傳山水，枰上枯棋戰楚秦。妙處不傳今已矣，遥瞻遺像淚霑巾。
江陰新阡松柏爲大浸所壞累夕見於夢寐 葛立方
新阡松檟已交柯，狂潦侵凌一尺過。擬欲移根易嘉本，正須捄土捍層波。傷心半夜飛蝴蝶，觸眼何人是橐駝。火迫歸歟親在視，定教枯枿再婆娑。
所居二室號書癡禪悅各成一詩 書癡 葛立方
枕溪曲室巧涵虛，黄卷旁羅恣卷舒。單族未應慚四姓，寸陰端合競三餘。麟毛不具羞文虎，狸骨空傳尚墨豬。坐穴藜床逢掖事，那知新有鶴頭書。
所居二室號書癡禪悅各成一詩 禪悅 葛立方
多生業果種情田，鷲嶺宗風好著鞭。要使野狐驚鐵杖，莫令黄葉認金錢。傳衣雖落慧能後，成佛應居靈運前。趺坐蒲團成冷淡，比從人役竟誰賢。
聞琵琶方響成二絕  其一 葛立方
赤烏寶女眩新粧，九酘霞漿肯見觴。但聽琵琶喧啄木，誰知捍撥是龍香。
聞琵琶方響成二絕  其二 葛立方
十六寒金犀作槌，舊人謾說馬仙期。荷間縱有蕤賓鐵，喚取廉郊始得知。
己卯歲四月二十七日自湖州赴宜春郡餘杭出陸至富陽 葛立方
發軔出江津，晴熏綠野勻。泉聲漱莎石，嵐翠濕衣巾。天近雲衝馬，林深鳥喚人。將身入圖畫，誰復羨麒麟。
觀插秧 葛立方
秧把束西畦，東畦翠罽齊。甘心鶴俛啄，不用馬行泥。井井塍千曲，泱泱水半犂。黄雲它日事，歡喜舞齠齯。
和新城旅店壁間韵 葛立方
我本臞山澤，冠裳絆此身。平生只黄卷，晚歲誤朱輪。妓舞山禽怪，騶呼疊穎嗔。會當還此笏，不愧葛天民。
新城道中 葛立方
已去日邊遠，宜春程尚賒。呼童秣征馬，带月趁啼鴉。橋斷復揭水，路窮還渡沙。誰能飾厨傳，裹飯野人家。
桐廬牛嶺 葛立方
輿曳入崔嵬，連天霧不開。驚波掀過雨，細路滑蒼苔。瞰下憂魚葬，凌高被鳥猜。垂堂千古戒，底急爲名來。
入壽昌縣界 葛立方
一躡壽昌境，山深溪水蒼。編柴作籬落，囊石當橋梁。野店炊煙接，官塗松吹長。石田能幾稜，底用穀人忙。
壽昌道中壁間有烏石寺詩和其韵 葛立方
鍾情翠巘倚崚嶒，付與芒鞋與瘦藤。君賜一麾方作吏，天融萬壑却輸僧。擬將矩矱追廉杜，未許機鋒嗣秀能。投幘它年應未晚，與君曲室話三乘。
早行二絕  其一 葛立方
屈指雲程路尚賒，脂車秣馬閙栖鴉。夢魂正入無何有，誰著長鈎惱睡蛇。
早行二絕  其二 葛立方
二十五聲更漏短，那將殘漏費征塗。鈴齋擬欲尋胡蝶，朱墨還應許我無。
晚泊二絕  其一 葛立方
晚泊牛羊已下來，清泉爲我洗塵埃。解顔客裏無巵酒，壁上尋詩笑幾回。
晚泊二絕  其二 葛立方
曲突無煙驛吏忙，匆匆弛擔旋舂糧。紞如五鼓還應起，早趁南窗一枕凉。
將至玉山 葛立方
蓐食轉前峯，梅黄細雨中。濤翻疑鷺翿，泉激認松風。山合秧畦窄，林深屐路通。怪來人語別，一置便江東。
過九坡 葛立方
行盡千山與萬山，鍾情偏在此煙嵐。海波神闕今饒六，仙女巫峯尚欠三。雨潤蒙條生翠滴，雲封疊穎瑩脂涵。却思九坂修梁第，空使斯民命不堪。
寄睦之 葛立方
室如懸磬衆推賢，蓍草占來命尚邅。不耐扊扅愁婦室，且歌欵乃上漁船。殺青聊卒檀溪業，破白難耕好畤田。外日同歸韉尚暖，依然清夢繞苕川。
贈褚明遠 葛立方
今歲難衣食，知聞莫若君。衣裳顛紫鳳，隴畝槁黄雲。主饋婦求去，承家子出分。清才豈長窶，奇相有龜文。
四絕贈馬浩然法師 木公 葛立方
餐霞吸瀣炯方瞳，時著青裙拜木公。玉女投壺天爲笑，却來綉嶺伴仙翁。
四絕贈馬浩然法師 魏伯陽 葛立方
丹成誰羨伯陽仙，白犬騰空恐浪傳。未似尊師得丹訣，火毬吞吐葛山前。
四絕贈馬浩然法師 張道陵 葛立方
靈桃入手亦艱勤，正一門中僅策勳。未說趙昇王長在，鵠鳴衣鉢已輸君。
四絕贈馬浩然法師 李筌吳真君 葛立方
舊得陰符虎口巖，素書漆軸玉函緘。君方濡筆書靈篆，已有飛來青鳥銜。
子直畫屏求題詩 裴休乞食歌姬院 葛立方
一從黄蘗逗真機，瞥地回光更不疑。著脚洞房猶乞食，那知羅剎是歌姬。
子直畫屏求題詩 杜牧之水嬉 葛立方
翬飛華屋浸漣漪，曼衍魚龍看水嬉。自是翻階戀紅藥，哦詩莫恨十年遲。
子直畫屏求題詩 謝安東山 葛立方
人間鍾鼎與山林，出處由來異此心。既是東山成雅趣，底須捉鼻更微吟。
子直畫屏求題詩 張禹受經 葛立方
談經難並綺羅邊，先聖微言可浪傳。四海儒生知敗績，後堂何怯一彭宣。
罷職還家漢卿叔賜詩和韵 葛立方
爝火疇能補大明，謾陪朝請趁晨興。雖叨荷橐簪纓舊，頗愧銓衡水鏡澄。夜帳歸來驚怨鶴，曉窗穴處縱癡蠅。自知浮食辜君賜，却擬扶犁換斗升。
致政宣義王公挽歌辭 葛立方
平生志趣漫無求，蠖屈鄉關七十秋。不把楞伽堆案上，每將周易置床頭。天庭綸告榮初命，子舍安車互兩州。雲水俄驚遺寶劍，幽扉欲啟涕橫流。
贈施堯年老人  其一 葛立方
何須石室秘仙書，家有雲英尚藥爐。奕世大年緣底事，知君華胄出肩吾。
贈施堯年老人  其二 葛立方
從今九夏即期頤，小楷猶搜賀雨詩。未得雨時曾過我，見君憂色上龐眉。
贈施堯年老人  其三 葛立方
謁叟搘筇步後吳，茅簷枳落水平鋪。大兒侍側霜飄領，猶著荆衣學弄烏。
題曲屏牡丹桃花  其一 葛立方
不與春風別有因，香苞長好四時新。曲屏忽見西明種，疑有藍關豎箔人。
題曲屏牡丹桃花  其二 葛立方
一枝濃艷欲燒空，誰畏門前人姓封。豈有落英飄曲檻，與兒洗面作華容。
蒙恩除吏部侍郎子姪以詩相慶 葛立方
雞窗不夢筆頭花，分合扶犂霅水涯。禁掖俄膺九芝檢，仙逵許從五香車。厚陵戎部尊荷橐，徽廟司成踵棣華。無似鵜梁譏不稱，且欣紱冕粗承家。
蒙才孺伯惠詩頗及參問 葛立方
鶴氅蒲團養粹和，冥心十地六波羅。宦情微似庵摩勒，佛行高於窣堵波。海裏泥牛端解笑，庵前石鏡不須磨。擬詢一句合頭語，只恐新羅鷂子過。
丐祠將離雲間崔申之以詩爲別次韵 葛立方
荆蘭戲綵關情切，朱墨爲官與願違。夜鶴帳空周子去，秋鱸風動季鷹歸。忍看妙句金聲振，行阻清談木屑飛。引領吳興何許是，碧雲深處暮山微。
崔申之以詩爲別蘇明父郭逢叔各有和章謹復用韵二首  其一 葛立方
露章瀝血上彤墀，螻蟻雖微願弗違。韞跡正慚高士傳，離羣却恐小人歸。身同玄豹霧中隠，目送孤鴻天際飛。丹竈素書今好在，臨風憶子話精微。
崔申之以詩爲別蘇明父郭逢叔各有和章謹復用韵二首  其二 葛立方
見遠亭邊送落暉，菁山挽我作睽違。連年走俗爲貧仕，一日投閑恐富歸。谷水爲官輕似紙，苕溪轉櫂疾於飛。羽觴捧劍無人問，悵望如今束廣微。
次韵施予善謝茶 葛立方
緗奩香葉裹新英，分與騷人取次烹。碗裏定疑甘露薦，腋邊應覺午風生。色方蒙嶺雖微勝，品带沙溪未苦精。客好窗晴聊小試，跳珠急雨看泉清。
具上人以詩相別復和之 葛立方
鉢囊已解何山夏，千頃堂前又飽參。仙裏未須求七七，禪中聊共說三三。遠師今日宜同社，彌勒它年可共龕。不見生公講經處，至今花雨落毿毿。
朱丞相赴宣州四十韵 葛立方
天佑於皇宋，時生柱石賢。餘光承祖禰，秀氣稟山川。應物心如水，臨機直似弦。孔書窮竹簡，羲易玩韋編。記問諸儒竦，聲華六合傳。虎闈書考異，蟾窟姓名先。文卷驚嚴助，經師拜鄭虔。刊讎飽黄卷，遷擢冠青錢。稠疊膺神恉，澄清出使旜。陪都佐留鑰，東道握兵權。慘淡胡塵暗，低回漢節堅。肅陳鵝鸛列，坐困犬羊羶。潛拔淮陰幟，爭加祖逖鞭。力遮江國路，坐沮朔陲煙。氣槩青雲上，忠誠紫蓋邊。龍飛逢履位，蛇輔喜差肩。遭際風雲會，寅緣雨露偏。紫荷躋法從，碧落耀卿聯。揆事符中扆，論文動細氈。北扉鄰浴殿，夜直履花磚。將略驚頗牧，綸言粲許燕。覆袍分蜀錦，歸燭爛金蓮。左轄精搜選，中原付斡旋。鳳池邦本正，虎帳國威全。七校兵屯壯，三吳節制專。金甌升揆席，玉鉉煥台躔。治欲追三五，時方會半千。蝨臣驚內變，象闕倏妖纏。智洗虞淵日，忠扶杞國天。朝廷終不改，宗社復安然。宰路連三入，官榮笑九遷。和戎頻魏絳，遣使屢張騫。功紀旂常外，忠居令甲前。兩儀歸燮理，萬化入陶甄。少戇卑周勃，傷苛小薛宣。暫迷商野夢，來泛霅溪船。偃息聊三輔，蕃宣表十連。敬亭青嶻嶻，涇水碧漣漣。衮綉看于邁，鋒車竚式遄。黄麻重拜相，又見中興年。
不寐 葛立方
年來百念如灰冷，何物關心攪睡眠。奠枕不容安丙夜，乘軺端復類丁年。曲中誰辨齁齁趣，夢裏難成栩栩然。只恐睡蛇鈎已盡，髦蠻難到曲屏邊。
聞我師大捷虜騎宵遁上時宰五十韵 葛立方
憬彼金微虜，游魂擅一隅。筋駑殂老革，乳臭立遺雛。毒螫鍾蛇豕，虔劉肆猰貙。請和包譎詐，歸地反膏腴。尚爾載書濕，俄然信誓渝。不庭時寇境，匪茹自干誅。作噩新年換，青陽窒月踰。違天輒非覬，掃國敢長驅。崛强提凶器，飛揚起逆徒。酋渠連渤海，部曲雜單于。區脫宵成寨，兜牟曉援桴。刺船窺采石，擐甲逼濡須。烽火來何急，囊書報不虞。山河依睿主，社稷倚真儒。自昔經綸手，惟公器業殊。保江卑謝傅，圖霸小夷吾。端揆開黄閤，中權正紫樞。邦基資翊戴，賢路闢崎嶇。傅說推良弼，周公孫碩膚。時危材愈見，位重德相符。勇决扳裴度，遲迴鄙蔡謨。艱難初議在，慷慨赤心輸。餉道通流馬，疲兵斥濫竽。機能乘眇忽，謀不失錙銖。李郭遵成算，韓彭聽指呼。驍師馳建鄴，突騎出皇都。疾視冠衝髮，先登膽滿軀。貔貅人賈勇，鵝鸛陣標圖。象弭彎繁弱，霜鋒運屬鏤。捨生如棄唾，殲敵甚摧枯。感忽驚飛將，神明服大巫。羊腸開道路，熊耳積頭顱。川絳居巢血，原膏下谷俘。據鞍來馬援，燒艦得周瑜。淝水奔餘燼，烏江復舊郛。采薇因遣戍，破竹遂來鋪。折箠寧勞漢，觭輪不反胡。愷歌旋魏闕，京觀築淮區。妖祲西消楚，祥星東照吳。百蠻應震懾，十載謾含餬。公昔居中憲，純誠著託孤。神扶脫沙漠，帝賚陟台衢。國勢今安堵，民編靖覆盂。百嘉同壽域，一氣轉洪爐。行賞頒金印，禋宗薦玉瑚。鼎彝刊閥閲，簡策記規模。國棟從今定，邊塵自此無。雷霆先慴服，雨露繼涵濡。北極羣星拱，明堂一柱扶。家家鬻釵釧，賀酒約同𣂏。
張千里以詩送邰姪銓試用其韵 葛立方
明堂一柱已扶顛，下詔猶求梠與椽。言並玉巵宜閣筆，鑒同金鏡正持銓。驪珠魚目難齊價，嫫母西施孰是妍。勉矣一鳴驚衆彥，莫將梔蠟誤長鞭。
旅次二首  其一 葛立方
山行确犖趁雲程，食寢無多但有名。作夢方成雞喚起，加餐未竟馬催行。鼓風飛壒渾無際，敲日吹炎似有聲。埃息火流知不晚，依然六幕自澄清。
旅次二首  其二 葛立方
視印宜春一月過，寧知平地起風波。未成黔突真如傳，俄復脂車去似梭。雖快徵君還北牖，却思太守類南柯。流行坎止何須問，似覺閑中所得多。
爲章道祖作頗及葛藤 綴景亭 葛立方
煙溪雲巘映朱扉，聲色叢中入定時。十萬丈夫森鐵甲，三千宮女醉瑶池。纍纍珠帳露滋顆，點點金衣霜著枝。心境消融無一物，景從何得綴爲誰。
爲章道祖作頗及葛藤 踊山閤 葛立方
橫空複閤面嵯峩，影墮前溪瑟瑟波。九坂端疑築梁第，二山應恐負夸娥。凌雲北固俗塵遠，採菊東籬真意多。會取祖師端的意，此間萬象正森羅。
爲章道祖作頗及葛藤 滄浪亭 葛立方
滄浪亭下水連溪，影倒虛簷鳳翅齊。白小牽風動晨鏡，碧圓著雨響秋鼙。魚舟點點依蘋渚，雁齒依依跨柳堤。舊日滄浪元不變，何妨居士爲全提。
爲章道祖作頗及葛藤 華藏庵 葛立方
鮮健龐翁今罷參，柱杖掛壁雲迷庵。開花聊幻仙七七，逗機更說禪三三。未辦浮丘招挹袖，且邀彌勒與同龕。庵中認得華嚴界，何用宗風談北南。
爲章道祖作頗及葛藤 錦薰閤 葛立方
窈窕軒窗小閤深，種花卜得半晴陰。眼根忽墮錦綉谷，鼻觀如遊薝蔔林。莫問花枝有開落，須知法性勿來今。色香塵裏回光照，只這凡心是佛心。
洪慶善郎中挽詩四首  其一 葛立方
登名蟾窟值休辰，中外掀騰寵數頻。錦帳握蘭榮帝所，綉衣持斧耀江濱。兩州民社施張在，四水門牆卜築新。豈料生還杳無日，塚邊唯卧石麒麟。
洪慶善郎中挽詩四首  其二 葛立方
筆下翻翻注九河，腹中空洞五車多。麟經旨妙傳洙泗，騷學詞明慰汨羅。六度有爲超梵業，一心無累證禪那。龍蛇歲惡賢人逝，心折風前薤露歌。
洪慶善郎中挽詩四首  其三 葛立方
平生氣槩凜冰霜，聖讀潛心德愈光。賞善每能頻擊節，避人寧復解移床。第知中壘序論語，誰測詩仙流夜郎。有道固應黄髮壽，何期竟不驗長桑。
洪慶善郎中挽詩四首  其四 葛立方
閹茂之年拜伏犀，雞豚同社記金溪。情深縞紵論交契，義切蓬麻荷品題。花底醉春同挈榼，雲中歷妙共扶藜。豈知生死今殊路，抆淚佳城意慘悽。
響應山 葛立方
一派寒灘度白雲，幾重危磴遠紅塵。奇礓煙合松筠古，紺殿香浮棟宇新。玉響碧潭鳴地籟，瀑垂蒼嶺挂天紳。潛虬未用升雲去，乞取晴天畀散人。
朝隠病瘧作譴瘧鬼文而差示佳句次韵 葛立方
浹旬移病卧荒村，冰炭交攻水帝魂。句詠髑髏詩老在，舌飛霹靂詛師存。徙居何事四方館，譴鬼宜歸白石門。壯士高人今藥喜，鮮粧隙地不須論。
金燈花 葛立方
小圃金燈滿意芳，苞舒絳彩照煌煌。珠璣小滴今朝雨，縞紵難禁昨夜霜。拂秉麟鬚蛾欲避，枝銜螭口蠟猶香。列錢都是銀缸影，莫遣狂風出土囊。
建國劉夫人挽歌詞  其一 葛立方
孌彼閨房秀，魚軒侈大家。鳩巢奠蘋藻，翟茀絢笄珈。覺海聊依筏，言筌謝算沙。平生功用在，無疾問毗耶。
建國劉夫人挽歌詞  其二 葛立方
四德推賢範，流芳在管彤。植蘭門戶秀，嚼蠟世緣空。荷橐夫官重，萱堂母道崇。相孫仍相婦，寂漠閟幽宮。
築室以乏金小輟 葛立方
萍蹤留異縣，小隠卜清苕。囊罄欲質史，官卑難貰貂。揮斤停匠手，伐木斷江潮。未有王司馬，携錢過野橋。
春日移舟章園  其一 葛立方
冰壺徹骨無纖塵，新來結屋苕溪濱。傾銀注瓦叟泥飲，披錦裂繡天行春。沙平印篆鳥浴羽，浪暖破綃魚躍鱗。一丘一壑志願畢，肯待人招祁孔賓。
春日移舟章園  其二 葛立方
腰懸六印不用求，勝處引人著滄洲。波平草軟鷗鳥下，花明柳暗池亭幽。兩園牛鳴一舟了，三春駟隙千觴酬。肯將僕射易此樂，瀚海飛狐雲正愁。
大雄寺陳朝檜 葛立方
老檜盤拏古殿春，空庭坐閲幾朝曛。根株橫裂可尋蟻，枝葉倒垂猶拂雲。求福端同木居士，出靈那效柳將軍。黄奴已斃韓擒虎，獨有茲材貸斧斤。
喜閑 葛立方
白蘋花發兮水晶宮，捨此地兮余將曷從。斧斤丁丁兮爲余之棲，葯作房兮梁則辛夷。朝迎山雲兮，莫送雲歸。伏臘粗給兮，朝市奚爲。薑畦兮芋疇，瓜㼌蔓長兮女桑始柔。高田兮壤沃，麥芒如篲兮黍如粟。下田兮若按，䆉䅉衡從兮碧泉。乳水不淫兮旱火不光，神之德兮疇敢忘。拜金鋪兮奠椒漿，賽鼓坎坎兮錦傘悠颺。傾銀兮注瓦，玄鯽霜芹兮父老同社。鳥勸飲兮風爲啟關，宇宙之間兮誰如我閑。熱官雖好兮寧守菟裘，彼有危機兮余差無憂。鷹綵緤兮金作鐶，搏狐兔兮供吾之餐。馬玉勒兮錦作障，檀溪深兮躍必五丈。爲人吠兮乃可以佩人之鋂，爲人鳴兮乃可以食人之粟。所貴兮寂寂而矯矯，所鄙兮赫赫而碌碌。吾寧爲鴻兮取食於江湖，吾寧爲龜兮曳尾於泥塗。
雲仙 葛立方
木葉蕭蕭兮雨冥冥，山鬼呼風兮猨夜鳴。巫假神兮驚愚，髡假巫兮乞靈。雲仙來兮瑶席啟，坎坎擊鼓兮拜寒水。雲仙去兮閃倏不聞，錦傘摇兮望莫雲。紛姣服兮走朝與暮，焄蒿淫昏兮使君怒。青螭白虯兮不須款帝居，請發鏃兮何必天弧。沉主兮焚屋，正人伸氣兮淫神夜哭。妖止兮俗醇，請傾百川兮壽使君。鼻亭兮不記營道，蘇侯兮已屏堯廟。憤王去兮響莫出，狄梁公兮方草檄。
九效 天運 葛立方
陰陽寒暑兮運無積，天之成歲兮顧豈一日。羲和敲日兮聲作玻璃，桂魄迎宵兮忽掛之。流沙兮揚土，簷涔涔兮又夜雨。嚴霜苦寒兮萬木不花，葉底兮俄茁其芽。星鳥星火兮四時有令，慘舒閶闔兮斟酌斗柄。三百六旬兮歲功始成，細人蠢蠢兮又豈知夫天運。
九效 慈寧 葛立方
天龍兮負圖，地龜兮負書。后皇兮純孝格天，台衮兮祕畫無前。薜荔兮出之水中，芙蓉兮搴之木末。碧玉上兮煙霄遠，彤霞爛兮秋水闊。重翟兮順動，長御兮啟引。交鼓兮緪瑟，簫鍾兮瑤簨。御玉衣兮珠步摇，赭黄奉觴兮臣妾入朝。建中天子兮百僞紛錯，我宋中興兮天返長樂。四海爲養兮子職供，千秋萬歲兮慈寧宮。
九效 永固 葛立方
珠丘峨峨兮蒼梧遠，弓劍杳隔兮九土魂斷。邊聲起兮春草深，木鐸無聲兮歲月換。上天悔禍兮誘天驕，黄腸素紼兮歸路迢迢。撫櫬循題兮愁霧重，江河傾淚兮雷霆聲慟。行妥靈兮金粟堆，白楊蕭蕭兮風送哀。匰主兮肖貌，穆將愉兮清廟。對越兮在天，永蒸嘗兮千萬年。
九效 强弱 葛立方
堅木兮不可爲圈，鍊鐵兮不可爲鈎。圈不成兮何箕之得，鈎不成兮何魚之求。委吳以筦籥兮復越，事狄以皮幣兮興周。故曰拯亂兮不如圖治，銳進兮不如觀勢。以弱爲强兮以予爲取，邊廷無犬吠兮息旗與鼓。
九效 醫國 葛立方
破紐絕絡兮民不支，不了蘭藏兮舉世無醫。病在腠兮廢湯熨，未至血脈兮乃施鍼石。布指於位兮息至不知，陰陽倒置兮寒凉逆施。內實兮餌之桂附，中乾兮反投消以蠹。天生盧扁兮授術上池，躋民壽兮至期頤。
九效 君臣 葛立方
虎嘯兮風生，龍舉兮雲從。彈角兮應角，鼓宮兮應宮。有熊兮重華，風后兮皋繇。世卓兮眇眇，矩矱兮可尋。申椒兮杜蘅，揭車兮留夷。捋芽兮擷條，芳菲菲兮滿堂。梓人兮善工，赤籙兮重昌。
九效 姦萌 葛立方
苗芃芃兮防莠，桂鬰鬰兮防蠹。欲苗實兮桂榮，必莠除兮蠹去。吾有少陵之鑱兮莠必耨，吾有尉佗之器兮蠹將奚逃。發嘉穎兮崑崙，繚樛枝兮招摇。粒米狼戾兮樂復樂，長塗炎日兮又庇之以垂天之幄。
九效 自脩 葛立方
歲曶曶其欲頹兮，久棲身於幽仄。慮脩名之不立兮，聊廣遂於前畫。搴玉英以自脩兮，結榮茝以佩之。服芰製而荷衣兮，又飾之以江蘺。望閬風之板桐兮，弱水瀰以見隔。造旬始而覲清都兮，求仙梯而未得。沐咸池兮，晞髮陽阿。鑿井耕田兮，姑擊壤以歌。
九效 鳴窮 葛立方
吾有車兮山之阿，吾有舟兮江之沚。任重兮致遠，欲行兮誰止。車欲行兮山路槎牙，舟欲行兮底著平沙。吾不能移王屋之山兮，通褒斜之阪。此舟車兮，孰推孰挽。將狶膏棘軸而强挽兮，畏顙泚兮力疲。將編蒲結草而强挽兮，憚褰裳而汩其泥。欲行石兮乘流，吾當求之梓人之與陽侯。
橫山堂三章  其一 葛立方
陽羨之山兮領地靈，鴻洞欻吸兮九疊爲屏。青蘿層層兮深巖絕壁，一鳥不鳴兮山更寂。橫山老人兮蟬蛻埃塵，倚石梁兮手攬白雲。眼中萬仞兮，胸中萬頃。泰華山林兮，秋毫鍾鼎。東山妓女兮，北山猿鶴。西山拄笏兮，亦復奚樂。節彼南山兮山巖巖，突鯨額兮霄堮間。民具瞻兮傾百川以爲壽，鴻毋遵陸兮公歸錦繡。
橫山堂三章  其二 葛立方
陽羨之水兮湍流喧豗，砅崖轉石兮萬壑殷雷。瀨淺淺兮忽如瀉，畦碧綉兮溪罨畫。橫山老人兮樂天無憂，聊臨睨兮夷猶。擥芳茝兮大薄，搴杜若兮汀洲。摹寫兮寶唾傳，悲壯兮又雙瑣。沐髮兮何必咸池，濯吾纓兮水之湄。乘月兮何必牛渚，繫吾舟兮水之浦。吾之舟兮萬斛有餘，凌陽侯兮狎靈胥。百尺揭兮帆席舉，撇旋捎濆兮無險阻。傅說騎箕兮不可攀，留此舟兮橫山。
橫山堂三章  其三 葛立方
陽羨之居兮宅淼茫，辛夷閨兮薜荔牆。建芳馨兮廡門，爛昭昭兮未央。橫山老人兮獨處廓，十七地兮三一屋。龍馳兮沖天，花鳥水竹兮聊爾平泉。公有豫章楩楠兮聳萬仞，公有瑊玏玄厲兮磨而不磷。棟梁兮媞媞，柱之石兮不傾以支。此棟此石兮非斤非斧，盍以帡幪兮寰宇。